AN COIMISIÚN EORPACH An Bhruiséil,15.12.2020 COM(2020) 825 final 2020/0361(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le Margadh Aonair do Sheirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE (Téacs atá ábhartha maidir le LEE) {SEC(2020) 432 final} - {SWD(2020) 348 final} - {SWD(2020) 349 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Ó glacadh le Treoir 2000/31/CE (‘an Treoir maidir le Ríomhthráchtáil’), tá seirbhísí (digiteacha) sochaí faisnéise nua agus nuálacha tagtha chun cinn, ag athrú saol laethúil saoránaigh an Aontais agus ag cur cruth agus athrú ó bhonn ar an gcaoi a ndéanann siad cumarsáid, nascadh, ídiú agus gnó. Chuir na seirbhísí sin go mór le hathruithe ó bhonn ar an tsochaí agus ar an ngeilleagar san Aontas agus ar fud an domhain. Ag an tráth céanna, tá an úsáid a bhaintear as na seirbhísí sin anois ina foinse rioscaí agus dúshlán nua, don tsochaí ina hiomláine agus do dhaoine aonair a úsáideann na seirbhísí sin. Is féidir le seirbhísí digiteacha tacú le Spriocanna Forbartha Inbhuanaithe a bhaint amach trí chur le hinbhuanaitheacht eacnamaíoch, sóisialta agus comhshaoil. Tá an tábhacht a bhaineann le teicneolaíochtaí digiteacha i ngach gné den saol nua-aimseartha léirithe ag géarchéim an choróinvíris. Taispeánadh léi go soiléir an méid a bhíonn ár ngeilleagar agus ár sochaí ag brath ar sheirbhísí digiteacha agus tarraingíodh aird ar na tairbhí agus ar na rioscaí araon a eascraíonn as an gcreat reatha maidir le feidhmiú seirbhísí digiteacha. Sa Teachtaireacht ‘Todhchaí Dhigiteach na hEorpa a Mhúnlú’, thug an Coimisiún gealltanas chun na rialacha cothrománacha lena sainmhínítear freagrachtaí agus oibleagáidí soláthraithe seirbhísí digiteacha, agus ardáin ar líne go háirithe a thabhairt cothrom le dáta. Agus sin á dhéanamh, chuir an Coimisiún san áireamh na saincheisteanna a sainaithníodh i dtuarascálacha féintionscnaimh Pharlaimint na hEorpa agus rinne sé anailís ar na tograí iontu. Ghlac Parlaimint na hEorpa le dhá rún ar bhonn Airteagal 225 den Chonradh ar Fheidhmiú an Aontais Eorpaigh (CFAE), ar ‘an Ionstraim um Sheirbhísí Digiteacha – Feabhas a chur ar fheidhmiú an Mhargaidh Aonair’ agus ar ‘an Ionstraim um Sheirbhísí Digiteacha: rialacha an dlí tráchtála agus shibhialta a oiriúnú d’eintitis tráchtála a bhíonn ag feidhmiú ar líne’. Ghlac Parlaimint na hEorpa le rún freisin faoin nós imeachta neamhreachtach ar ‘an Ionstraim um Sheirbhísí Digiteacha agus ar shaincheisteanna a cuireadh maidir le cearta bunúsacha’. Go bunúsach, is rúin chomhlántacha iad ar go leor bealaí. Áirítear orthu éileamh láidir chun na croí-phrionsabail sa Treoir maidir le Ríomhthráchtáil a choinneáil ar bun agus chun cearta bunúsacha a chosaint sa timpeallacht ar líne, chomh maith le hanaithnideacht ar líne pé áit is féidir go teicniúil. Éilítear trédhearcacht, oibleagáidí faisnéise agus cuntasacht iontu do sholáthraithe seirbhísí digiteacha agus cuirtear oibleagáidí éifeachtacha chun dul i ngleic le hábhar neamhdhleathach ar líne chun cinn iontu. Tacaítear le formhaoirseacht phoiblí ar leibhéal an Aontais agus ar an leibhéal náisiúnta sna rúin freisin, agus le comhar idir údaráis inniúla thar dhlínsí chun an dlí a fhorfheidhmiú, go háirithe le linn dóibh a bheith ag dul i ngleic le hábhair trasteorann. Éilítear sa rún maidir leis ‘an Ionstraim um Sheirbhísí Digiteacha – Feabhas a chur ar fheidhmiú an Mhargaidh Aonair’ go ndéanfaí athchóiriú uaillmhianach ar an gcreat dlíthiúil ríomhthráchtála reatha san Aontas Eorpach fad is a choinnítear ar bun croíphrionsabail a chórais dliteanais, cosc na monatóireachta ginearálta agus clásal an mhargaidh inmheánaigh, a mheasann sé a bheith bailí fós inniu. Ag deimhniú cuspóirí na Treorach maidir le Ríomhthráchtáil, éilítear bearta sa rún a bhfuil cosaint tomhaltóirí ina gcroílár, trí roinn mhionsonraithe a áireamh ann maidir le margaí ar líne, agus trína n‑áirithítear muinín an tomhaltóra sa gheilleagar digiteach, agus cearta bunúsacha úsáideoirí á n‑urramú ag an am céanna. Féachtar sa rún freisin le hoibriú ar son rialacha a bheidh mar bhonn taca faoi thimpeallacht dhigiteach iomaíoch san Eoraip, agus beartaítear an Ionstraim um Sheirbhísí Digiteacha mar bhunaitheoir caighdeán ar leibhéal domhanda. Éilítear sa rún maidir leis ‘an Ionstraim um Sheirbhísí Digiteacha: rialacha an dlí tráchtála agus shibhialta a oiriúnú d’eintitis tráchtála a bhíonn ag feidhmiú ar líne’ níos mó cothroime, trédhearcachta agus cuntasachta do phróisis mhodhnaithe ábhar seirbhísí digiteacha, ag áirithiú go ndéantar cearta bunúsacha a urramú, agus iontaoibh neamhspleách maidir le sásamh breithiúnach a ráthú. Áirítear sa rún freisin an iarraidh le haghaidh sásra mionsonraithe ‘fógra agus gnímh’ ina dtéitear i ngleic le hábhar neamhdhleathach, rialacha cuimsitheacha maidir le fógraíocht ar líne, lena n‑áirítear fógraíocht spriocdhírithe, agus a chumasaíonn forbairt agus úsáid conarthaí cliste. Tarraingítear aird sa rún neamhreachtach maidir leis ‘an Ionstraim um Sheirbhísí Digiteacha agus ar shaincheisteanna a cuireadh maidir le cearta bunúsacha’ ar an ngá atá le soiléireacht dhlíthiúil d’ardáin agus úsáideoirí, agus cearta bunúsacha mar gheall ar fhorbairt thapa na teicneolaíochta a urramú. Éilítear ann rialacha comhchuibhithe le dul i ngleic le hábhar neamhdhleathach ar líne agus i gcomhair díolúintí ó dhliteanas agus modhnú ábhair. Áirítear freagrachtaí soiléire sa rún freisin maidir le tuairisciú agus trédhearcacht d’ardáin agus d’údaráis. Cuireadh fáilte i gConclúidí na Comhairle freisin roimh an bhfógra a rinne an Coimisiún faoin Ionstraim um Sheirbhísí Digiteacha, ag leagan béime ar ‘an ngá atá le rialacha soiléire agus comhchuibhithe bunaithe ar fhianaise maidir le freagrachtaí agus cuntasacht do sheirbhísí digiteacha a ráthódh leibhéal iomchuí deimhneachta dlíthiúla d’idirghabhálaithe idirlín’, ag cur i dtábhacht ‘an gá atá le cumais Eorpacha agus comhar na n‑údarás náisiúnta a bhreisiú, ag caomhnú agus ag atreisiú prionsabail bhunúsacha an Mhargaidh Aonair agus an gá atá le sábháilteacht saoránach a bhreisiú agus a gcearta a chosaint sa réimse digiteach ar fud an Mhargaidh Aonair’. Athdhearbhaíodh an ghairm chun gnímh seo i gConclúidí na Comhairle an 2 Deireadh Fómhair 2020. Ag tógáil ar na príomhphrionsabail a leagtar amach sa Treoir maidir le Ríomhthráchtáil, atá bailí fós inniu, déantar iarracht sa togra seo na coinníollacha is fearr a áirithiú chun seirbhísí digiteacha nuálacha a sholáthar sa mhargadh inmheánach, le cur le sábháilteacht ar líne agus an chosaint do chearta bunúsacha, agus chun struchtúr láidir agus inmharthanach rialachais a bhunú chun maoirseacht éifeachtach a dhéanamh ar sholáthraithe seirbhísí idirghabhálacha. Sainmhínítear sa togra freagrachtaí soiléire agus cuntasacht do sholáthraithe seirbhísí idirghabhálacha, agus go háirithe ardáin ar líne, cosúil leis na meáin shóisialta agus margaí. Ach oibleagáidí soiléire maidir leis an dícheall cuí a leagan amach le haghaidh seirbhísí idirghabhálacha áirithe, nósanna imeachta fógra agus gnímh a áireamh d’ábhar neamhdhleathach agus an fhéidearthacht chun dúshlán a thabhairt do chinntí na n‑ardán maidir le modhnú ábhair, féachtar sa togra chun sábháilteacht ar líne úsáideoirí a fheabhsú ar fud an Aontais ar fad agus cosaint dá gcearta bunúsacha a fheabhsú. Thairis sin, áiritheoidh oibleagáid d’ardáin ar líne áirithe chun faisnéis a fháil, a stóráil agus a fhíorú i bpáirt agus a fhoilsiú faoi thrádálaithe a úsáideann a seirbhísí timpeallacht ar líne a bheidh níos sábháilte agus níos trédhearcaí do thomhaltóirí. Ag aithint an tionchar ar leith atá ag ardáin an‑mhór ar líne ar ár ngeilleagar agus ár sochaí, leagtar síos caighdeán níos airde trédhearcachta agus cuntasachta sa togra faoin gcaoi a ndéanann soláthraithe na n‑ardán sin ábhar a mhodhnú, faoi fhógraíocht agus faoi phróisis algartamacha. Leagtar amach oibleagáidí ann chun measúnú a dhéanamh ar na rioscaí a bhaineann lena gcórais chun uirlisí iomchuí um bainistíocht riosca a fhorbairt chun sláine a seirbhísí a chosaint in aghaidh úsáid teicnící ionramhála. Áirítear sa tairseach oibríochtúil do sholáthraithe seirbhíse faoi raon feidhme na n‑oibleagáidí seo na hardáin ar líne sin a bhfuil rochtain shuntasach acu san Aontas, a mheastar faoi láthair a bheith níos mó ná 45 milliún faighteoir seirbhíse. Tá an tairseach seo comhréireach leis na rioscaí a chruthaítear le rochtain na n‑ardán san Aontas; i gcás ina n‑athraíonn daonra an Aontais de chéatadán áirithe, coigeartóidh an Coimisiún an líon faighteoirí a mheasfar don tairseach, ionas gurb ionann é go comhsheasmhach agus 10 % de dhaonra an Aontais. Anuas air sin, leagfar amach san Ionstraim um Sheirbhísí Digiteacha cúlstad comhrialála, lena n‑áirítear forbairt ar thionscnaimh dheonacha reatha. Coinnítear ar bun sa togra na rialacha dliteanais do sholáthraithe seirbhísí idirghabhálacha a leagtar amach sa Treoir maidir le Ríomhthráchtáil – atá bunaithe faoi seo mar bhunchloch an gheilleagair dhigitigh agus rud atá ríthábhachtach chun cearta bunúsacha ar líne a chosaint. Léirmhínigh Cúirt Bhreithiúnais an Aontais Eorpaigh na rialacha sin, agus tugadh soiléirithe agus treoraíocht luachmhar dá bhrí sin. Mar sin féin, chun comhchuibhiú a áirithiú ar fud an Aontais agus ilroinnt dhlíthiúil a sheachaint, is gá na rialacha sin a áireamh i Rialachán. Is iomchuí freisin roinnt gnéithe de na rialacha sin a shoiléiriú chun dídhreasachtaí reatha a dhíothú i dtreo féin‑imscrúduithe deonacha arna ndéanamh ag soláthraithe seirbhísí idirghabhálacha chun sábháilteacht a n‑úsáideoirí a áirithiú agus chun a ról a shoiléiriú ó dhearcadh tomhaltóirí in imthosca áirithe. Ba cheart go gcabhródh na soiléirithe sin le soláthraithe níos lú, nuálacha méadú agus fás trí thairbhe a bhaint as deimhneacht dhlíthiúil níos mó. Éilítear i margadh aonair níos doimhne, gan teorainn le haghaidh seirbhísí digiteacha comhar breisithe i measc Ballstát chun formhaoirseacht agus forfheidhmiú éifeachtach a ráthú maidir leis na rialacha nua a leagtar amach sa Rialachán beartaithe. Leagtar freagrachtaí soiléire amach sa togra do na Ballstáit chun formhaoirseacht a dhéanamh ar chomhlíontacht na soláthraithe seirbhísí atá bunaithe ina gcríocha leis na hoibleagáidí a leagtar amach sa Rialachán beartaithe. Áirithítear leis seo an forfheidhmiú is tapúla agus is éifeachtaí ar rialacha agus tugann sé cosaint do shaoránaigh uile an Aontais Eorpaigh. Tá sé mar aidhm leis na próisis shimplí agus shoiléire do shaoránaigh agus do sholáthraithe seirbhíse a sholáthar chun faoiseamh a fháil ina n‑idirghníomhaíochtaí le húdaráis mhaoirseachta. I gcás ina dtagann rioscaí córasacha chun cinn ar fud an Aontais, foráiltear don fhormhaoirseacht agus don fhorfheidhmiú ar leibhéal an Aontais sa Rialachán beartaithe. •Comhsheasmhacht le forálacha beartais atá sa réimse beartais cheana Tá an Treoir maidir le Ríomhthráchtáil mar bhonn taca faoi chreat dlíthiúil reatha an Aontais lena rialaítear seirbhísí digiteacha. Tá an Rialachán seo atá beartaithe gan dochar don Treoir maidir le Ríomhthráchtáil, agus tógann sé ar na forálacha a leagtar síos ann, go háirithe ar phrionsabal an mhargaidh aonair a leagtar amach in Airteagal 3. Tá foráil sa Rialachán atá beartaithe do shásra comhair agus comhordaithe maidir le maoirseacht na n‑oibleagáidí a ghearrann sé. Maidir le creat cothrománach na díolúine ó dhliteanas do sholáthraithe seirbhísí idirghabhálacha, scriosann an Rialachán seo Airteagail 12‑15 sa Treoir maidir le Ríomhthráchtáil agus déantar iad a atáirgeadh sa Rialachán, agus díolúintí ó dhliteanas na soláthraithe sin á gcoinneáil ar bun, mar a léirmhínigh Cúirt Bhreithiúnais an Aontais Eorpaigh. Ag brath ar chóras dlí gach Ballstáit agus an réimse dlí atá i gceist, féadfaidh údaráis bhreithiúnacha nó riaracháin náisiúnta ordú a thabhairt do sholáthraithe seirbhísí idirghabhálacha gníomhú in aghaidh nithe sonracha ar leith d’ábhar neamhdhleathach. Caithfear orduithe den chineál sin, a eisiúint i gcomhréir le dlí an Aontais, go háirithe i gcás ina n‑éilíonn siad ar an soláthraí filleadh ábhar neamhdhleathach a chosc, go háirithe leis an gcosc maidir le hoibleagáidí faireacháin ghinearálta, arna léirmhíniú ag Cúirt Bhreithiúnais an Aontais Eorpaigh. Ní dhéanann an togra seo, go háirithe Airteagal 8 den togra, aon difear don chásdlí seo. Ba cheart go mbeadh an togra seo ina bhunús iomchuí maidir le forbairt teicneolaíochtaí láidre chun filleadh faisnéis neamhdhleathach a chosc, agus na coimircí is airde a bheith ag gabháil leis ionas nach mbaintear ábhar dleathach anuas trí bhotún; d’fhéadfaí na huirlisí sin a fhorbairt ar bhonn comhaontuithe deonacha idir na páirtithe ar fad lena mbaineann agus ba cheart do na Ballstáit iad a spreagadh; gabhann sé chun leasa gach páirtí lena mbaineann seirbhísí idirghabhálacha a sholáthar chun nósanna imeachta den sórt sin a ghlacadh agus a chur chun feidhme; níor cheart go gcuirfeadh forálacha an Rialacháin seo a bhaineann le dliteanas cosc ar fhorbairt agus ar oibriú éifeachtach, ag na páirtithe leasmhara éagsúla, ar chórais teicniúla cosanta agus aitheantais agus aithint uathoibríoch is féidir a dhéanamh mar gheall ar theicneolaíocht dhigiteach laistigh de na teorainneacha a leagtar síos i Rialachán 2016/679. •Comhsheasmhacht le beartais eile de chuid an Aontais Tugtar creat cothrománach isteach sa Rialachán seo le haghaidh gach catagóir ábhair, táirge, seirbhísí agus gníomhaíochtaí ar sheirbhísí idirghabhálacha. Ní shainmhínítear cineál neamhdhleathach an ábhair, na dtáirgí nó na seirbhísí sin sa Rialachán seo ach is ann dó de thoradh dlí an Aontais nó an dlí náisiúnta i gcomhréir le dlí an Aontais.

Ní chumhdaíonn ionstraimí earnáilsonracha na bearnaí rialála ar fad a fheictear sa mheasúnú tionchair: ní fhoráiltear iontu rialacha iomlána maidir leis na hoibleagáidí nós imeachta a bhaineann le hábhar neamhdhleathach agus ní áirítear iontu ach na rialacha bunúsacha maidir le trédhearcacht agus cuntasacht soláthraithe seirbhíse agus sásraí formhaoirseachta teoranta. Ina theannta sin, cumhdaíonn dlíthe earnáilsonracha cásanna i gcás ina bhfuil gá le cuir chuige oiriúnaithe. I dtéarmaí raon feidhme, tá siad teoranta ó dhá pheirspictíocht. Ar an gcéad dul síos, téann na hidirghabhálacha earnáilsonracha i ngleic le fothacar beag saincheisteanna (e.g. sáruithe cóipchirt, ábhar sceimhlitheoireachta, ábhar maidir le mí‑úsáid gnéis leanaí nó fuathchaint neamhdhleathach, roinnt táirgí neamhdhleathacha). Ar an dara dul síos, ní chumhdaíonn siad ach scaipeadh an ábhair sin ar chineálacha áirithe seirbhísí (e.g. fothacar d’ardáin ar líne maidir le sáruithe cóipchirt, ardáin chomhroinnte físeán amháin agus a mhéid a bhaineann le hábhar sceimhlitheoireachta closamhairc nó fuathchaint amháin). Mar sin féin, tá sé tábhachtach go ndéantar an caidreamh idir an Rialachán nua atá beartaithe agus na hionstraimí earnáilsonracha a shoiléiriú. Is rud breise é an Rialachán beartaithe a chomhlánaíonn reachtaíocht earnáilsonrach agus ní dhéanann sé aon difear do chur i bhfeidhm dlíthe reatha an Aontais lena rialaítear gnéithe áirithe de sholáthar seirbhísí na sochaí faisnéise, a bhfuil feidhm acu mar lex specialis. Mar shampla, beidh feidhm fós ag na hoibleagáidí a leagtar amach i dTreoir 2010/13/CE, arna leasú le Treoir (AE) 2018/1808, maidir le soláthraithe ardán comhroinnte físeán (‘AVSMD’) a mhéid a bhaineann le hábhar closamhairc agus cumarsáid tráchtála closamhairc. Baineann an Rialachán seo, áfach, leis na soláthraithe sin a mhéid nach bhfuil forálacha níos sonraíche infheidhme maidir leo in AVSMD nó gníomhaithe dlí eile de chuid an Aontais, amhail an togra do Rialachán maidir le dul i ngleic le scaipeadh ábhar sceimhlitheoireachta ar líne. Beidh feidhm mar lex specialis ag an gcreat arna bhunú sa Rialachán (AE) 2019/1150 maidir le cothroime agus trédhearcacht a chur chun cinn d’úsáideoirí gnó a bhaineann úsáid as seirbhísí idirghabhála ar líne lena áirithiú go ndeonaítear trédhearcacht, cothroime agus féidearthachtaí sásaimh éifeachtacha d’úsáideoirí gnó na seirbhísí sin agus úsáideoirí suíomhanna gréasáin corparáideacha i ndáil le hinnill chuardaigh ar líne. Thairis sin, beidh na rialacha a leagtar amach sa togra reatha comhlántach don acquis um chosaint tomhaltóirí agus go sonrach maidir le Treoir (AE) 2019/2161 lena leasaítear Treoir 93/13/CEE ón gComhairle agus Treoir 98/6/CE, Treoir 2005/29/CE agus Treoir 2011/83/AE lena mbunaítear rialacha sonracha chun trédhearcacht a mhéadú maidir le gnéithe áirithe arna gcur ar fáil ag seirbhísí sochaí faisnéise áirithe. Tá an togra seo gan dochar do Rialachán (AE) 2016/679 (an Rialachán Ginearálta maidir le Cosaint Sonraí) agus rialacha eile an Aontais maidir le sonraí pearsanta a chosaint agus príobháideachas cumarsáide. Mar shampla, comhlánaíonn na bearta a bhaineann le fógraíocht ar ardáin ar líne rialacha reatha maidir le toiliú agus an ceart le cur i gcoinne próiseáil sonraí pearsanta ach ní leasaítear na rialacha sin leo. Forchuireann siad oibleagáidí trédhearcachta i dtreo úsáideoirí ardán ar líne, agus cuirfidh an fhaisnéis seo ar a gcumas dóibh freisin a gcearta a úsáid mar ábhair sonraí. Cumasaíonn siad freisin d’údaráis agus do thaighdeoirí grinnfhiosraithe grinnscrúdú a dhéanamh maidir leis an gcaoi a dtaispeántar fógraí agus an chaoi a ndírítear orthu. Comhlánófar an togra seo le gníomhaíochtaí breise faoin bPlean Gníomhaíochta um Dhaonlathas Eorpach COM(2020) 790 final, agus é mar chuspóir aige saoránaigh a chumhachtú agus daonlathais níos athléimní a thógáil ar fud an Aontais. Go háirithe, d’fhéadfadh na rialacha ar chóid iompair a bhunaítear sa Rialachán seo a bheith mar bhunús agus d’fhéadfaí iad a chomhlánú le Cód cleachtais athbhreithnithe agus neartaithe maidir le bréagaisnéis, ag forbairt ar threoraíocht an Choimisiúin. Tá an togra seo freisin go hiomlán comhsheasmhach agus tacaíonn sé a thuilleadh le straitéisí comhionannais ar ghlac an Coimisiún leo i gcomhthéacs an Aontais Chomhionannais. Tá an togra gan dochar do thionscnamh an Choimisiúin atá dírithe ar choinníollacha saothair a fheabhsú do dhaoine a oibríonn trí ardáin dhigiteacha. Ar deireadh, tógann an rialachán beartaithe seo ar an Moladh maidir le hábhar neamhdhleathach 2018. Cuirtear san áireamh ann freisin eispéiris a fuarthas le hiarrachtaí féinrialála a fuair tacaíocht ón gCoimisiún, amhail an Gealltanas um Shábháilteacht Táirgí, an Meabhrán Tuisceana in aghaidh earraí góchumtha, an Cód Iompair in aghaidh fuathchaint neamhdhleathach, agus Fóram Idirlín an Aontais Eorpaigh i ndáil le hábhar sceimhlitheoireachta. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é an bunús dlí le haghaidh an togra Airteagal 114 den Chonradh ar Fheidhmiú an Aontais Eorpaigh, lena bhforáiltear do bhunú beart lena áirithiú go bhfeidhmíonn an Margadh Inmheánach. Is é príomhchuspóir an togra seo a áirithiú go bhfeidhmíonn an margadh aonair i gceart, go háirithe i ndáil le seirbhísí digiteacha a sholáthar ar bhonn trasteorann (níos sonraíche, seirbhísí idirghabhálacha). I gcomhréir leis an gcuspóir seo, tá sé mar aidhm leis an togra coinníollacha comhchuibhithe a áirithiú do sheirbhísí nuálacha trasteorann chun forbairt a dhéanamh san Aontas, trí dhul i ngleic le bacainní a thagann chun cinn ar ghníomhaíocht gheilleagrach den chineál sin mar thoradh ar éagsúlachtaí sa bhealach a fhorbraítear dlíthe náisiúnta agus na bacainní sin a chosc, ag cur san áireamh go bhfuil reachtaíocht rite ag roinnt Ballstáit nó go bhfuil sé beartaithe acu reachtaíocht a rith maidir le saincheisteanna cosúil le hábhar neamhdhleathach ar líne a bhaint, dícheall, nósanna imeachta fógra agus gníomhaíochta agus trédhearcacht. Ag an tráth céanna, foráiltear leis an togra do mhaoirseacht iomchuí a dhéanamh ar sheirbhísí digiteacha agus ar chomhar idir údaráis ar leibhéal an Aontais, dá bhrí sin ag tacú le hiontaoibh, nuálaíocht agus fás sa mhargadh inmheánach. •Coimhdeacht Ag cur san áireamh go dtrasnaíonn an tIdirlíon teorainneacha go nádúrtha, cuireann na hiarrachtaí reachtacha ar an leibhéal náisiúnta thuasluaite bac ar sholáthar agus ar fháil seirbhísí ar fud an Aontais agus tá siad mí‑éifeachtach maidir le cosaint shábháilte agus aonfhoirmeach a áirithiú do chearta shaoránaigh agus ghnólachtaí an Aontais ar líne. Ní féidir comhchuibhiú a dhéanamh ar na coinníollacha le haghaidh forbairt nuálach seirbhísí digiteacha trasteorann ach san Aontas Eorpach amháin, fad is a chothaítear timpeallacht sábháilte ar líne. Tá intuarthacht agus deimhneacht dhlíthiúil le fáil i ngníomh ar leibhéal an Aontais, agus laghdaítear costais chomhlíontachta ar fud an Aontais. Ag an tráth céanna, cothaíonn sé cosaint chothrom gach saoránach san Aontas, trína áirithiú go mbíonn gníomhaíocht in aghaidh ábhar neamhdhleathach ag soláthraithe seirbhísí idirghabhálacha comhsheasmhacha, beag beann ar cá mbunaítear iad. Áirithítear freisin le córas maoirseachta atá comhordaithe go maith, agus atreisithe ar leibhéal an Aontais, go mbíonn cur chuige comhleanúnach infheidhme maidir le soláthraithe seirbhísí idirghabhálacha a fheidhmíonn i ngach Ballstát. Chun úsáideoirí ar líne a chosaint go héifeachtach, agus ionas nach mbíonn soláthraithe seirbhísí digiteacha atá bunaithe san Aontas faoi réir mhíbhuntáiste iomaíoch, is gá soláthraithe seirbhíse ábhartha atá bunaithe lasmuigh den Aontas a fheidhmíonn sa mhargadh inmheánach a chumhdach freisin. •Comhréireacht Déantar iarracht sa togra seo iompar freagrach agus dícheallach a chothú i measc soláthraithe seirbhísí idirghabhálacha chun timpeallacht shábháilte ar líne a áirithiú, a cheadaíonn do shaoránaigh an Aontais agus do pháirtithe eile a gcearta bunúsacha a fheidhmiú faoi shaoirse, go háirithe an tsaoirse chun tuairimí a nochtadh agus faisnéis a fháil. Cuireann príomhghnéithe an togra teorainn leis an Rialachán chuig an méid a bhfuil fíorghá leis chun na cuspóirí sin a bhaint amach. Go háirithe, leagtar oibleagáidí neamhshiméadracha maidir leis an dícheall cuí amach sa togra i dtaca leis na cineálacha éagsúla soláthraithe seirbhísí digiteacha ag brath ar chineál a seirbhísí agus a méid, lena áirithiú nach mbaintear mí‑úsáid as a seirbhísí i gcomhair gníomhaíochtaí neamhdhleathacha. Téitear i ngleic sa chur chuige seo le fadhbanna áirithe sainaitheanta nach mbíonn ann ach nuair a thagann siad chun cinn, fad is nach gcuireann siad ró‑ualach ar sholáthraithe nach mbaineann na fadhbanna sin leo. Tá oibleagáidí substainteacha áirithe teoranta d’ardáin an‑mhór ar líne amháin, a bhfuil ról lárnach, sistéamach acu anois mar gheall ar a rochtain, chun an díospóireacht phoiblí agus idirbhearta eacnamaíocha a éascú. Tá soláthraithe an‑bheag díolmhaithe ó na hoibleagáidí uile.

A mhéid a bhaineann le soláthraithe seirbhíse digití a bunaíodh lasmuigh den Aontas a thairgeann seirbhísí san Aontas, éilítear sa Rialachán go gceapfaí ionadaí dlí san Aontas chun formhaoirseacht éifeachtach agus, i gcás inar gá, forfheidhmiú, a áirithiú. I gcomhréir leis na hoibleagáidí, agus ag tabhairt cineál trasteorann na seirbhísí digiteacha san áireamh, tabharfaidh an togra isteach sásra comhair ar fud na mBallstát le formhaoirseacht bhreisithe ar leibhéal an Aontais ar ardáin an‑mhór ar líne. De bhreis air sin, ní leasaítear leis an togra reachtaíocht earnáilsonrach ná sásraí forfheidhmithe agus rialachais a leagtar amach fúithi, ach foráiltear ann do chreat cothrománach le brath air, le haghaidh gnéithe níos leithne ná ábhar sonrach nó fochatagóirí seirbhísí a rialaítear i ngníomhartha earnáilsonracha. Ach creat soiléir a bhunú, a bhfuil comhar idir na Ballstáit agus le Ballstáit ag gabháil leis, chomh maith lena dhéanamh trí féinrialáil, tá sé mar aidhm leis an togra seo deimhneacht dhlíthiúil a bhreisiú agus leibhéil mhuiníne a mhéadú, fad is a bhíonn sé fós ábhartha agus éifeachtach san fhadtéarma mar gheall ar sholúbthacht an chreata comhair. •An rogha ionstraime Tugtar an fhéidearthacht in Airteagal 114 den Chonradh ar Fheidhmiú an Aontais Eorpaigh chun rialacháin agus treoracha a ghlacadh. Chinn an Coimisiún togra a chur ar aghaidh i gcomhair Rialacháin lena áirithiú go mbeidh leibhéal comhsheasmhach cosanta ar fud an Aontais agus chun éagsúlachtaí a chuireann bac ar sholáthar saor in aisce na seirbhísí ábhartha laistigh den mhargadh inmheánach a chosc, chomh maith le cosaint aonfhoirmeach do chearta agus oibleagáidí aonfhoirmeacha do ghnó agus do thomhaltóirí ar fud an mhargaidh inmheánaigh a ráthú. Tá sé seo riachtanach chun deimhneacht dhlíthiúil agus trédhearcacht a sholáthar d’oibreoirí eacnamaíocha agus do thomhaltóirí araon. Áirithítear sa Rialachán beartaithe freisin faireachán comhsheasmhach ar chearta agus oibleagáidí, agus smachtbhannaí coibhéiseacha i ngach Ballstát, chomh maith le comhar éifeachtach idir údaráis mhaoirseachta i mBallstáit éagsúla agus ar leibhéal an Aontais. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Forbraítear sa togra seo an mheastóireacht ar an Treoir maidir le Ríomhthráchtáil, arna dhéanamh mar mheastóireacht ‘as a chéile’ agus an Measúnú Tionchair ag gabháil leis an togra. Ba iad cuspóirí sonracha na Treorach maidir le Ríomhthráchtáil a áirithiú go mbeadh (i) margadh inmheánach ann a fheidhmíonn go maith do sheirbhísí digiteacha, (ii) baint éifeachtach ábhar neamhdhleathach ar líne chun urramú iomlán a thabhairt do chearta bunúsacha, agus (iii) leibhéal leordhóthanach faisnéise agus trédhearcachta do thomhaltóirí. A mhéid a bhaineann le héifeachtacht na Treorach maidir le Ríomhthráchtáil, léirítear sa mheastóireacht cé gur soláthraíodh dreasacht mhaith d’fhás an mhargaidh inmheánaigh le haghaidh seirbhísí digiteacha sa Treoir maidir le Ríomhthráchtáil, agus gur cumasaíodh ann iontráil agus méadú soláthraithe nua na seirbhísí sin, nár baineadh amach na cuspóirí tosaigh ina n‑iomláine. Go háirithe, tá dúshláin nua áirithe ag baint le fás dinimiciúil an gheilleagair dhigitigh agus teacht chun cinn cineálacha nua soláthraithe seirbhíse, arna láimhseáil ar bhealaí éagsúla ag na Ballstáit, i gcás inar gá an chéad sraith cuspóirí a shoiléiriú. Anuas air sin, cuireann na forbairtí sin brú breise ar chuspóirí atá ann cheana a bhaint amach mar a léirítear san ilroinnt dlíthiúil méadaithe. Léiríodh sa mheastóireacht freisin, cé go gcuidíonn roinnt ionstraimí nua rialála go fiúntach chun roinnt de na cuspóirí beartais a leagtar amach sa Treoir maidir le Ríomhthráchtáil a bhaint amach, ní chuireann siad ach réitigh earnáilsonracha ar fáil ar roinnt de na fadhbanna bunúsacha (e.g. le dul i ngleic le leathadh cineálacha sonracha gníomhaíochta neamhdhleathaí). Dá bhrí sin, ní théann siad i ngleic le saincheisteanna den chineál sin go comhsheasmhach don éiceachóras digiteach ar fad, mar go bhfuil siad teoranta do chineálacha áirithe seirbhísí nó cineálacha áirithe ábhar neamhdhleathach. Thairis sin, cé gur léirigh tionscnaimh féinrialála torthaí dearfacha go ginearálta, ní féidir iad a fhorfheidhmiú go dlíthiúil, ná ní chumhdaíonn siad gach rannpháirtí sa gheilleagar digiteach. A mhéid a bhaineann le héifeachtúlacht na Treorach maidir le Ríomhthráchtáil, níor fhorchuir an Treoir ach costais bhreise theoranta do riaracháin Bhallstát agus soláthraithe seirbhísí na sochaí faisnéise. Níor nochtadh sa mheastóireacht costais an‑ard nó neamhréireacha agus níor ardaíodh imní shubstaintiúil maidir leis na tionchair ar fhiontair bheaga agus mheánmhéide. Baineann an phríomhimní chuige seo leis an easpa soiléireachta sa sásra comhair ar fud na mBallstát, ag cruthú ualaí agus dúbláil costas, d’ainneoin cuspóir malartach na Treorach, go háirithe i gcás ina bhfuil maoirseacht ar ardáin ar líne i gceist. Go bunúsach, laghdaigh sé seo a éifeachtúlacht chun feidhmiú an mhargaidh inmheánaigh a choinneáil ar bun. I ndáil le ceisteanna maidir le hábharthacht leanúnach na gcuspóirí a shaothraítear sa Treoir maidir le Ríomhthráchtáil, léirítear sa mheastóireacht go bhfuil na cuspóirí sa Treoir maidir le Ríomhthráchtáil fós bailí, agus ag an tráth céanna tá roinnt forbairtí nua nach léirítear go maith sna cuspóirí beartais phoiblí reatha. Ar an gcéad dul síos, deimhníonn an comhairliúchán poiblí, aighneachtaí spriocdhírithe ó gheallsealbhóirí, tuarascálacha arna n‑eisiúint ag Parlaimint na hEorpa chomh maith le conclúidí ón gComhairle go bhfuil na prionsabail agus na cuspóirí reatha sa Treoir maidir le Ríomhthráchtáil fós bailí inniu. Ach, tá neamhshiméadrachtaí agus rioscaí nua faisnéise tagtha chun cinn ó tháinig an Treoir i bhfeidhm, go háirithe na cinn a bhaineann le teacht chun cinn na n‑ardán ar líne, go háirithe cinn an‑mhór, agus ar scála an chlaochlaithe dhigitigh. Is amhlaidh atá, mar shampla, i réimsí na cinnteoireachta algartamaí (le tionchar ar an gcaoi a ndéantar idirghabháil ar shreabha faisnéise ar líne), nó i gcórais fógraíochta ar líne. Léiríodh sa mheastóireacht go bhfuil an Treoir maidir le Ríomhthráchtáil comhleanúnach le hidirghabhálacha eile an Aontais a tharla ó glacadh léi. Níor aithníodh sa mheastóireacht ach oiread aon neamhleanúnachas inmheánach sa Treoir maidir le Ríomhthráchtáil. Ar deireadh, d’fhéadfaí breith a dhéanamh ar chodanna de thairbhithe iarbhír na Treorach maidir le Ríomhthráchtáil a sainaithníodh sa mheastóireacht mar bhreisluach AE. Is dóchúil go leanfadh na Ballstáit ag cur a gcórais rialála féin i bhfeidhm gan aon sraith chomónta prionsabal agus go leanfadh roinnt Ballstát ar aghaidh gan aon rialacha cothrománacha i bhfeidhm acu in aon chor. In éagmais fianaise láidir, ní féidir, áfach, conclúidí láidre a tharraingt maidir le méid an bhreisluacha AE seo. •Comhairliúcháin leis na páirtithe leasmhara Le cúig bliana anuas, chuaigh an Coimisiún i gcomhairle le réimse leathan páirtithe leasmhara difriúla, lena n‑áirítear soláthraithe seirbhísí digiteacha amhail ardáin ar líne agus seirbhísí idirghabhálacha eile, gnólachtaí a thrádálann ar líne, foilsitheoirí meán, úinéirí brandaí agus gnólachtaí eile, comhpháirtithe sóisialta, úsáideoirí seirbhísí digiteacha, eagraíochtaí na sochaí shibhialta, údaráis náisiúnta, acadóirí, an pobal teicniúil, eagraíochtaí idirnáisiúnta agus an pobal i gcoitinne. Ghabh réimse céimeanna comhairliúcháin spriocdhírithe tuairimí na bpáirtithe leasmhara go beacht maidir le saincheisteanna a bhaineann le seirbhísí digiteacha agus ardáin ar líne le roinnt blianta anuas. Bhí an comhairliúchán poiblí oscailte maidir leis an Ionstraim um Sheirbhísí Digiteacha oscailte ar feadh 14 sheachtaine, idir an 2 Meitheamh agus an 8 Meán Fómhair agus fuarthas 2,863 freagra agus thart ar 300 páipéar seasaimh ó ghrúpa éagsúil páirtithe leasmhara. Chuir an pobal i gcoitinne formhór an aiseolais isteach (66 % ó shaoránaigh an Aontais, 8 % ó shaoránaigh ó thíortha lasmuigh den Aontas), cuideachtaí/ eagraíochtaí gnó (7.4 %), cumainn ghnó (6 %), agus eagraíochtaí neamhrialtasacha (5.6 %). Ina dhiaidh seo bhí údaráis áitiúla (2.2 %), institiúidí acadúla/taighde (1.2 %), ceardchumainn (0.9 %), agus eagraíochtaí tomhaltóirí agus comhshaoil (0.4 %). Ar an iomlán, tá comhaontú ginearálta i measc páirtithe leasmhara maidir leis an ngá atá le gníomhaíocht, idir dul i ngleic le sábháilteacht ar líne agus an margadh inmheánach le haghaidh seirbhísí digiteacha a chur chun cinn.

Tá na páirtithe leasmhara ar aon intinn maidir le hábharthacht leanúnach na bpríomhphrionsabal sa Treoir maidir le Ríomhthráchtáil agus aontaíonn siad gur cheart iad a chothabháil, lena n‑áirítear prionsabal an mhargaidh inmheánaigh maidir le maoirseacht ar sheirbhísí digiteacha, an córas dliteanais, agus an cosc ar oibleagáidí ginearálta maidir le faireachán a dhéanamh. Aontaíonn na páirtithe leasmhara go leathan freisin go bhfuil gá leis an gcreat a thabhairt chun dáta i bhfianaise dhúshláin an lae inniu trí oibleagáidí soiléire a leagan síos do sholáthraithe seirbhíse, a bheidh comhchuibhithe ar fud an Aontais. Thug formhór na bhfreagróirí, i ngach catagóir, le fios gur tháinig siad ar ábhar, earraí nó seirbhísí dochracha agus neamhdhleathacha ar líne, agus thug siad méadú faoi deara go sonrach i rith phaindéim Covid‑19, méadú a chuireann iontas orthu. Chuir sciar mhór de na freagróirí a deir gur thug siad fógra faoi ábhar nó earraí neamhdhleathacha do sholáthraithe seirbhíse a míshástacht in iúl leis an bhfreagra agus neamhéifeachtúlacht na sásraí tuairiscithe tar éis don nochtadh tarlú. Thairis sin, braitheann úsáideoirí go bhfuil neamhréir ann idir beartais soláthraithe mar a luadh agus a ngníomhaíochtaí coincréiteacha. Tá comhthoil leathan ann, lena n‑áirítear i measc soláthraithe seirbhíse a thug freagra ar an gcomhairliúchán, maidir leis an ngá atá le fógra simplí, caighdeánach, trédhearcach agus oibleagáidí gníomhaíochta, atá comhchuibhithe ar fud an mhargaidh inmheánaigh. Meastar go bhfuil sé seo fíor‑riachtanach chun freagairtí tapa ar ábhar neamhdhleathach a chumasú agus soiléireacht dhlíthiúil a bhreisiú d’úsáideoirí ardán agus d’ardáin bheaga a dteastaíonn uathu méadú sa mhargadh inmheánach. Tá freagróirí ar aon intinn freisin faoin tábhacht a bhaineann le sásraí sásaimh. Maidir le margaí ar líne, luaigh roinnt páirtithe leasmhara an gá atá le bearta níos spriocdhírithe cosúil le díoltóirí a shainaithint. Aontaíonn freagróirí go ginearálta freisin nár cheart a áireamh le raon feidhme críochach do na hoibleagáidí seo gach páirtí atá ag tairiscint earraí, faisnéise nó seirbhísí san Aontas, d’ainneoin a n‑áit bhunaithe. Leag sciar mhór freagróirí béim ar an tábhacht a bhaineann leis na saincheisteanna seo go háirithe nuair a bhaineann sé le hardáin mhóra. Tá comhaontú ginearálta i measc páirtithe leasmhara nár cheart ábhar ‘díobhálach’ (nach bhfuil neamhdhleathach go fóill, nó nach gá go mbeadh sé neamhdhleathach) a shainmhíniú san Ionstraim um Sheirbhísí Digiteacha agus nár cheart go mbeadh sé faoi réir oibleagáidí bainte, mar gur réimse leochaileach é seo le himpleachtaí diana maidir leis an gcosaint don tsaoirse chun tuairimí a nochtadh. Ach, is réimse imní i measc catagóir leathan páirtithe leasmhara é an bealach a múnlaíonn córais algartamacha sreafaí faisnéise ar líne. Thug roinnt páirtithe leasmhara le fios, go háirithe an tsochaí shibhialta agus acadóirí, go raibh gá le cuntasacht algartamach agus iniúchtaí trédhearcachta, go háirithe maidir leis an gcaoi a dtugtar tosaíocht d’fhaisnéis agus an chaoi a ndírítear ar fhaisnéis. Ar an gcaoi chéanna, maidir le fógraíocht ar líne, luadh i dtuairimí páirtithe leasmhara an imní leathan maidir leis an easpa cumhachtaithe atá ag úsáideoirí agus an easpa formhaoirseachta agus forfheidhmithe bríoch. Maidir le forfheidhmiú, tá tuiscint ghinearálta i measc páirtithe leasmhara gur cheart comhar idir údaráis a fheabhsú ar bhonn trasteorann agus laistigh de gach Ballstát. Meastar go bhfuil formhaoirseacht san Aontas ríthábhachtach agus is cosúil gur fearr le formhór freagróirí eintiteas formhaoirseachta aontaithe. •Bailiú agus úsáid saineolais Tá céimeanna ullmhúcháin an togra bunaithe ar shraith staidéar agus sainchomhairle, lena n‑áirítear roinnt staidéar dlíthiúil arna gcoimisiúnú ag díriú ar fhorfheidhmiú na Treorach maidir le Ríomhthráchtáil agus an staid ina bhfuil ilroinnt dlíthiúil, staidéir maidir le trédhearcacht agus cuntasacht algartamach, chomh maith le staidéir inmheánacha ar na costais a bhaineann le modhnú ábhar, córais dliteanais d’idirghabhálaithe, agus costas neamh‑Eorpach, le tacaíocht Airmheán Comhpháirteach Taighde an Choimisiúin Eorpaigh. Chun tuairimí agus dearcthaí an phobail i gcoitinne a bhailiú, reáchtáil an Coimisiún suirbhé Eorabharaiméadair in 2018 le sampla ionadaíoch d’os cionn 33,000 freagróir ó gach Ballstát. Tá an anailís dhlíthiúil ag brath freisin ar bhailiúchán saibhir cásdlí, go háirithe de chuid Chúirt Bhreithiúnais an Aontais Eorpaigh, ar roinnt forálacha den Treoir maidir le Ríomhthráchtáil agus gníomhartha lena mbaineann, amhail forálacha a bhaineann le léirmhíniú an choincheapa ‘seirbhísí na sochaí faisnéise’ nó forálacha a bhaineann le dliteanas soláthraithe seirbhísí idirghabhálacha Bhailigh an Coimisiún freisin saineolas agus tuairimí trí chomhairliúcháin spriocdhírithe agus gníomhaíochtaí rannpháirtíochta, lena n‑áirítear sraith ceardlann, comhdhálacha, agallaimh le saineolaithe agus breithimh, comhairliúcháin le Grúpa Saineolaithe faoin ríomhthráchtáil, chomh maith le roinnt cruinnithe déthaobhacha agus anailís ar sheasamh ad hoc agus páipéir thaighde ó eagraíochtaí, ionadaithe tionscail, ón tsochaí shibhialta agus ó acadóirí. Ar deireadh, tá an anailís ag brath ar athbhreithniú litríochta breise, staidéir agus páipéir thaighde arna gcur isteach ag acadóirí sa chomhairliúchán poiblí oscailte agus staidéir neamhspleácha eile, lena n‑áirítear an bailiúchán staidéar arna ndéanamh do Pharlaimint na hEorpa. •Measúnú tionchair D’eisigh an Bord um Ghrinnscrúdú Rialála tuairim dhearfach ón measúnú tionchair, ach bhí roinnt agús léi, lena n‑áirítear moltaí i gcomhair feabhsúcháin. Rinneadh athbhreithniú breise ar an tuarascáil ar an Measúnú Tionchair ar an mbonn seo, go háirithe trí na hidirnaisc idir an Ionstraim um Sheirbhísí Digiteacha agus an creat rialála níos leithne a shoiléiriú, ag tabhairt tuairimí níos mionsonraithe ar na roghanna beartais, agus anailís níos mionsonraithe ar an mbun‑fhianaise a dtéitear i ngleic leis sa tuarascáil measúnaithe tionchair athbhreithnithe. Leanfaidh an tábhacht inár ngeilleagar agus inár sochaí, chomh maith leis na rioscaí atá ag fás mar gheall ar sheirbhísí digiteacha, ag méadú. Sa chás bonnlíne, leanfaidh an Coimisiún ag forfheidhmiú na rialacha reatha, lena n‑áirítear maidir le saincheisteanna earnáilsonracha, agus tacóidh sé leis na hiarrachtaí féinrialála atá i bhfeidhm. Ach, mar gheall ar na fadhbanna atá ag teacht chun cinn, leanfaidh na Ballstáit ag rith reachtaíochta go neamhspleách. Ní hamháin go dteipfidh ar an ilroinnt dlíthiúil agus an meascán mearaí de bhearta náisiúnta mar gheall air, chun dul i ngleic go héifeachtach le gníomhaíochtaí neamhdhleathacha agus cearta bunúsacha saoránaigh a chosaint ar fud an Aontais, ach cuirfidh sé bac freisin ar sheirbhísí nua, nuálacha méadú sa mhargadh inmheánach, ag daingniú seasamh na mbeagán imreoirí atá in acmhainn costais chomhlíonta bhreise a sheasamh. Fágann seo gurb iad na cuideachtaí móra príobháideacha is mó a bheidh ag leagan síos rialacha agus á bhforfheidhmiú, agus go mbeidh neamhshiméadracht faisnéise ag fás i gcónaí idir seirbhísí ar líne, a n‑úsáideoirí agus údaráis phoiblí. Rinneadh measúnú ar thrí phríomhrogha beartais, mar aon leis an mbonnlíne. Dhéanfaí Moladh 2018 a chódú le Rogha 1: leagfaí síos leis réimse oibleagáidí nós imeachta d’ardáin ar líne le dul i ngleic le gníomhaíochtaí neamhdhleathacha arna ndéanamh ag a n‑úsáideoirí. D’áireofaí leis na hoibleagáidí freisin na coimircí is gá d’fhonn cearta bunúsacha úsáideoirí a chosaint agus trédhearcacht a áirithiú. Bhreiseodh sé freisin na sásraí comhair breisithe d’údaráis chun saincheisteanna trasteorann a réiteach trí theach imréitigh digiteach, ag éascú sreafaí faisnéise. Le Rogha 2, bhainfí na dídhreasachtaí ar sholáthraithe seirbhíse chun bearta deonacha a ghlacadh in aghaidh ábhar neamhdhleathach, agus bearta a thabhairt isteach chun trédhearcacht a bhreisiú timpeall ar chórais mholtóra agus fógraíocht, chomh maith leis na bearta i rogha 1. Bhreiseofaí an sásra forfheidhmithe agus comhair trí chomhordaitheoir lárnach a cheapadh i ngach Ballstát. Áirítear i rogha 3, ag tógáil ar na bearta arna leagan amach sna roghanna roimhe seo, bearta neamhshiméadracha le hoibleagáidí níos láidre d’ardáin an‑mhór ar líne a bhfuil na leibhéil is airde riosca ag baint leo do shochaí agus do gheilleagar an Aontais, chomh maith le soiléirithe teoranta áirithe maidir leis an gcóras dliteanais i gcomhair soláthraithe seirbhísí idirghabhálacha agus córas rialachais an Aontais le formhaoirseacht agus cumhachtaí forfheidhmithe atreisithe. Léirigh an measúnú ar na tionchair eacnamaíocha agus shóisialta arna sainaithint, agus comparáid a éifeachta, a éifeachtúlachta, a chomhleanúnachais agus a chomhréireachta gurb é Rogha 3 ab fhearr a shásódh cuspóirí na hidirghabhála tríd an gcreat comhréireach a bhunú le dul in oiriúint do dhúshláin atá ag teacht chun cinn sa domhan digiteach dinimiciúil. Tacaíonn páirtithe leasmhara tríd is tríd leis na comhpháirteanna a áiríodh i Rogha 3 freisin, lena n‑áirítear seasaimh ó Pharlaimint na hEorpa agus ó Bhallstáit. Thacódh an rogha thosaíochta le rochtain ar an margadh inmheánach do sholáthraithe seirbhísí idirghabhálacha an Aontais Eorpaigh agus a gcumas méadú trí chostais a bhaineann le hilroinnt dlíthiúil a laghdú. Cé go bhfuiltear ag súil le costais chomhlíonta leis na hoibleagáidí díchill chuí, meastar go seach‑chuirtear é seo tríd an ilroinnt reatha a laghdú trí chomhchuibhiú. Tá sé á thuar go mbeidh tionchar dearfach aige ar iomaíochas, nuálaíocht agus infheistíocht i seirbhísí digiteacha, go háirithe i ngnólachtaí nuathionscanta agus gnólachtaí atá ag méadú san Aontas Eorpach a thairgeann samhlacha gnó ardáin ach freisin, de mhéideanna éagsúla, ar earnálacha a bhfuil an ríomhthráchtáil mar bhuntaca leo agus a méadaíonn an ríomhthráchtáil iad. Tá sé beartaithe leis an rogha thosaíochta go sainmhíneofaí an roinnt iomchuí freagrachtaí idir seirbhísí idirghabhálacha, a bhfaighteoirí agus údaráis agus iad ag troid in aghaidh ábhar neamhdhleathach ar líne. Chun a leithéid a dhéanamh, tugtar isteach cur chuige neamhshiméadrach ann i leith oibleagáidí díchill chuí a fhorchuirtear ar ardáin an‑mhór ar líne: is cur chuige bainistíochta riosca maoirsithe é seo, le ról tábhachtach an chórais rialachais maidir le forfheidhmiú. Ní fhorchuirtear na hoibleagáidí neamhshiméadracha ach ar ardáin an‑mhór ar líne, a bhfuil, bunaithe ar na sonraí reatha, an rochtain is leithne acu, chomh maith le bheith ar na cuideachtaí móra le láimhdeachas tábhachtach. Dá dheasca sin, cé go bhfuil na bearta spriocdhírithe níos sriantaí ná mar atá do chuideachtaí eile, tá siad i gcomhréir le cumas na gcuideachtaí comhlíonadh. I dtaca le húdaráis phoiblí, ghearrfadh an rogha atá molta costais a chruthófaí de bharr na neamhéifeachtúlachtaí agus na ndúbailtí sa chóras reatha maidir le comhar idir údaráis. Cé go seasfadh na Ballstáit an costas a bhainfeadh le húdarás inniúil a cheapadh, idir cheann nua nó údarás atá bunaithe cheana féin, táthar ag súil gur mó na gnóthachtálacha éifeachtúlachta ná iad: i gcás na n‑údarás aonair trí fhrithpháirtiú acmhainní, sreafaí faisnéise níos fearr, agus próisis shimplí chun idirghníomhú a dhéanamh lena gcontrapháirtithe ar fud an mhargaidh inmheánaigh, chomh maith le soláthraithe seirbhíse.

•Oiriúnacht rialála agus simpliú Sainaithnítear sa Mheasúnú Tionchair a ghabhann leis an togra an luach breise a bhaineann le hidirghabháil an Aontais amháin agus é ag dul i ngleic leis an riosca ilroinnte dlíthiúla mar thoradh ar chuir chuige rialála agus maoirseachta éagsúla (ar an dóigh sin, gan cuntas a thabhairt don tsábháilteacht agus iontaofacht mhéadaithe ar sheirbhísí digiteacha) i méadú féideartha idir 1 agus 1.8 % i dtrádáil digiteach trasteorann, i.e. méadú sa láimhdeachas trasteorann a gineadh atá cothrom le EUR 8.6 billiún agus suas le EUR 15.5 billiún. Maidir leis an luach breise i bhforfheidhmiú na mbeart, cruthaíonn an tionscnamh gnóthachain éifeachtúlachta thábhachtacha sa chomhar idir Ballstáit agus ag bailiú roinnt acmhainní le haghaidh cúnamh teicniúil ar leibhéal an Aontais Eorpaigh chun iniúchadh a dhéanamh ar chórais modhnaithe ábhair, córais mholtaí agus ar fhógraíocht ar ardáin an‑mhór ar líne. Beidh éifeachtacht mhéadaithe maidir le forfheidhmiú agus maoirseacht na mbeart mar thoradh air sin, de bhrí go bhfuil an córas reatha ag brath ar an gcumas teoranta atá ann i líon beag Ballstát den chuid is mó. •Cearta bunúsacha Nochtar saoránaigh an Aontais agus daoine eile do rioscaí agus díobhálacha i bhfad níos mó ar líne – idir a bheith ag scaipeadh ábhar agus gníomhaíochtaí neamhdhleathacha, agus teorainneacha chun iad féin a chur in iúl agus díobhálacha eile de chuid na sochaí. Feabhsóidh na bearta beartais a bheartaítear sa togra reachtach seo an cás seo go suntasach trí chreat rialachais nua‑aimseartha, stóinseach don todhchaí, a thabharfaidh cosaint go héifeachtach do chearta agus leasanna dlisteanacha gach páirtí lena mbaineann, go háirithe saoránaigh uile an Aontais. Tugtar isteach coimircí tábhachtacha leis an togra chun deis a thabhairt do shaoránaigh iad féin a chur in iúl faoi shaoirse, fad is a bhreisítear acmhainn an úsáideora sa timpeallacht ar líne, chomh maith le feidhmiú cearta bunúsacha eile cosúil leis an gceart chun leigheas éifeachtach agus triail chóir a fháil, neamh‑idirdhealú, cearta an linbh chomh maith le sonraí pearsanta agus príobháideachas a chosaint ar líne. Sa Rialachán beartaithe, maolófar rioscaí maidir le caint a bhlocáil go hearráideach nó gan údar, rachfar i ngleic leis na tionchair scanrúla ar chaint, spreagfar an tsaoirse chun faisnéis a fháil agus tuairimí a bheith agat, chomh maith le féidearthachtaí sásaimh úsáideoirí a atreisiú. D’fhéadfadh grúpaí nó daoine ar leith a bheith leochaileach nó faoi mhíbhuntáiste san úsáid a bhaineann siad as seirbhísí ar líne mar gheall a n‑inscne, a gcine, a mbunadh ciníoch nó eitneach, reiligiún nó creideamh, míchumas, aois nó claonadh gnéis. D’fheadfaí tionchar neamhréireach a imirt orthu mar gheall ar shrianta agus bearta bainte tar éis claontuairimí (neamh‑chomhfhiosacha nó comhfhiosacha) a d’fhéadfadh úsáideoirí agus tríú páirtithe a leabú sna córais fógra, chomh maith leis an aithris a d’fhéadfaí a dhéanamh orthu in uirlisí modhnaithe arna n‑úsáid ag ardáin. Maolóidh an togra rioscaí idirdhealaithe, go háirithe do na grúpaí nó na daoine sin agus cuirfidh sé leis an gcosaint do chearta an linbh agus an ceart maidir le dínit an duine ar líne. Ní éileofar sa togra ach go mbainfí ábhar neamhdhleathach amháin agus cuirfidh sé coimircí sainordaitheacha i bhfeidhm nuair a bhaintear faisnéis úsáideoirí, lena n‑áirítear faisnéis mhínitheach a chur ar fáil don úsáideoir, sásraí gearáin a mbeidh tacaíocht acu ó na soláthraithe seirbhíse chomh maith le sásra réitigh díospóide lasmuigh den chúirt. Thairis sin, áiritheoidh sé go dtugtar cosaint freisin do shaoránaigh an Aontais agus seirbhísí á n‑úsáid acu arna soláthar ag soláthraithe nach bhfuil bunaithe san Aontas ach atá gníomhach ar an margadh inmheánach, ó tharla go bhfuil na soláthraithe sin cumhdaithe freisin. Maidir leis an tsaoirse atá ag soláthraithe seirbhíse chun gnó a reáchtáil, déantar na costais a tabhaíodh ar ghnólachtaí a fhritháireamh trí ilroinnt a laghdú ar fud an mhargaidh inmheánaigh. Tugtar isteach coimircí leis an togra chun an t‑ualach ar sholáthraithe seirbhíse a mhaolú, lena n‑áirítear bearta in aghaidh fógraí athfhillteacha gan údar agus an réamh‑ghrinnfhiosrúchán údaráis phoiblí ar chomharthóirí iontaofa. Thairis sin, dírítear oibleagáidí áirithe ar ardáin an‑mhór ar líne, i gcás ina dtarlaíonn na rioscaí is tromchúisí go minic agus a bhfuil sé de chumas acu an t‑ualach breise a iompar. Caomhnóidh an reachtaíocht bheartaithe an cosc atá maidir le hoibleagáidí faireacháin ghinearálta sa Treoir maidir le Ríomhthráchtáil, atá ríthábhachtach ann féin don chothromaíocht chóir a éilítear do chearta bunúsacha sa domhan ar líne. Tá cosc sa Rialachán nua ar oibleagáidí faireacháin ghinearálta, mar go bhféadfaidís teorainn neamhréireach a chur leis an tsaoirse atá ag úsáideoirí tuairimí a nochtadh agus an tsaoirse maidir le faisnéis a fháil, agus d’fhéadfaidís ualach iomarcach a chur ar sholáthraithe seirbhíse agus dá bhrí sin cur isteach go míchuí ar a saoirse chun gnó a dhéanamh. Cuireann an cosc teorainn freisin le dreasachtaí faireachais ar líne agus tá impleachtaí dearfacha aige maidir le sonraí pearsanta agus príobháideachas a chosaint. Tá na bearta ar fad sa togra iomlán comhlíontach agus ailínithe leis an ardchaighdeán um chosaint sonraí pearsanta agus chosaint príobháideachas cumarsáide agus an saol príobháideach, mar a leagtar síos i reachtaíocht an Aontais. 4.IMPLEACHTAÍ BUISÉADACHA Déanfaidh na leithdháiltí a bheartaítear in CAI 2021‑27 tionchar buiséadach an togra a chumhdach faoi imchlúdaigh airgeadais an chláir don Eoraip Dhigiteach agus Chlár an Mhargaidh Aonair mar a mhionsonraítear sa ráiteas airgeadais reachtach a ghabhann leis an togra seo i gcomhar rialacháin. Éilítear sna himpleachtaí seo freisin athchlárú Cheannteideal 7 den Pheirspictíocht Airgeadais. Cumhdaítear sa ráiteas airgeadais reachtach a ghabhann leis an togra seo i gcomhair Rialacháin na tionchair bhuiséadacha don Rialachán féin. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Bunóidh an Coimisiún creat cuimsitheach chun faireachán leanúnach a dhéanamh ar aschur, ar thorthaí agus ar thionchar na hionstraime reachtaí seo ar dháta a chur i bhfeidhm. Bunaithe ar an gclár faireacháin bunaithe, tá meastóireacht ar an ionstraim beartaithe laistigh de cúig bliana ó thagann sé i bhfeidhm. •Míniúchán mionsonraithe ar fhorálacha sonracha an togra Leagtar forálacha ginearálta amach i gCaibidil I, lena n‑áirítear ábhar agus raon feidhme an Rialacháin (Airteagal 1) agus na sainmhínithe ar phríomhthéarmaí a úsáidtear sa Rialachán (Airteagal 2). Tá forálacha i gCaibidil II maidir le díolúine ó dhliteanas soláthraithe seirbhísí idirghabhálacha. Go sonrach, áirítear ann na coinníollacha faoina bhfuil soláthraithe cainéal fórach (Airteagal 3), taisceadh (Airteagal 4) agus seirbhísí óstála (Airteagal 5) díolmhaithe ó dhliteanas d’fhaisnéis tríú páirtí a tharchuireann agus a stórálann siad. Foráiltear leis freisin nár cheart na díolúintí dliteanais a dhífheidhmiú nuair a dhéanann soláthraithe seirbhísí idirghabhálacha imscrúduithe féintionscnaimh deonacha nó nuair a chomhlíonann siad an dlí (Airteagal 6) agus nuair a leagann sé síos cosc ar fhaireachán ginearálta nó oibleagáidí aimsithe faisnéise gníomhacha do na soláthraithe sin (Airteagal 7). Ar deireadh, forchuireann sé oibleagáid ar sholáthraithe seirbhísí idirghabhálacha i leith orduithe ó údaráis bhreithiúnacha nó riaracháin náisiúnta le gníomhú in aghaidh ábhar neamhdhleathach (Airteagal 8) agus chun faisnéis a sholáthar (Airteagal 9). Leagtar amach i gCaibidil III na hoibleagáidí díchill chuí i gcomhair timpeallacht thrédhearcach agus shábháilte ar líne, i gcúig roinn difriúla. Leagtar síos i Roinn 1 na hoibleagáidí is infheidhme maidir le gach soláthraí seirbhísí idirghabhálacha, go háirithe: an oibleagáid chun pointe teagmhála aonair a bhunú chun cumarsáid dhíreach a éascú le húdaráis Bhallstáit, an Coimisiún agus an Bord (Airteagal 10); an oibleagáid chun ionadaí dlíthiúil a ainmniú san Aontas do sholáthraithe nach bhfuil bunaithe in aon Bhallstát, ach a thairgeann a gcuid seirbhísí san Aontas (Airteagal 11); an oibleagáid chun aon srianta a fhorchuireann siad ar úsáid a gcuid seirbhísí a leagan amach ina dtéarmaí agus coinníollacha agus le gníomhú go freagrach agus na srianta sin á gcur i bhfeidhm agus á bhforfheidhmiú (Airteagal 12); agus oibleagáidí tuairiscithe trédhearcachta i ndáil le baint agus díchumasú faisnéise a mheastar a bheith ina ábhar neamhdhleathach nó a sháraíonn téarmaí agus coinníollacha na soláthraithe (Airteagal 13).

Leagtar síos oibleagáidí i Roinn 2 sa bhreis orthu siúd i Roinn 1, atá infheidhme maidir le soláthraithe seirbhísí óstála. Go háirithe, cuireann an roinn sin oibleagáid ar na soláthraithe sin sásraí a chur i bhfeidhm le deis a thabhairt do thríú páirtithe a chur in iúl gurb ann d’ábhar neamhdhleathach líomhnaithe (Airteagal 14). Thairis sin, má chinneann soláthraí den sórt sin rochtain ar fhaisnéis ar leith arna soláthar ag faighteoir na seirbhíse a bhaint nó a dhíchumasú, forchuireann sé oibleagáid chun ráiteas cúiseanna a thabhairt don fhaighteoir sin (Airteagal 15). Leagtar síos i Roinn 3 na hoibleagáidí is infheidhme maidir le gach ardán ar líne, sa bhreis orthu siúd faoi Ranna 1 agus 2. Sonraítear sa Roinn seo nach mbaineann sí le hardáin ar líne ar micrifhiontair nó fiontair bheaga iad de réir bhrí na hIarscríbhinne a ghabhann le Moladh 2003/361/CE (Airteagal 16). Leagtar síos oibleagáidí sa Roinn i gcomhair ardáin ar líne chun córas inmheánach um láimhseáil gearán a sholáthar i leith cinntí arna nglacadh i ndáil le hábhar neamhdhleathach líomhnaithe nó faisnéis atá ar neamhréir lena dtéarmaí agus coinníollacha (Airteagal 17). Cuireann sé oibleagáid freisin ar ardáin oibriú le comhlachtaí deimhnithe um réiteach díospóidí lasmuigh den chúirt chun aon díospóid le húsáideoirí a seirbhísí a réiteach (Airteagal 18). Cuireann sé oibleagáid bhreise ar ardáin ar líne lena áirithiú go dtugtar tosaíocht d’fhógraí arna gcur isteach ag eintitis a ndeonaítear stádas mar chomharthóirí iontaofa orthu (Airteagal 19) agus leagtar amach na bearta ann a bheidh le déanamh ag ardáin ar líne in aghaidh mí‑úsáide (Airteagal 20). Thairis sin, áirítear sa Roinn seo an ceanglas go gcuirfeadh ardáin ar líne údaráis forfheidhmithe inniúla ar an eolas i gcás go bhfaigheann siad eolas i dtaobh aon fhaisnéis is cionsiocair le hamhras maidir le cionta tromchúiseacha coiriúla a bhaineann le bagairt do shaol nó sábháilteacht daoine (Airteagal 21). Cuireann an Roinn oibleagáid freisin ar ardáin ar líne chun faisnéis shonrach a fháil, a stóráil, iarrachtaí réasúnacha a dhéanamh chun a hiontaofacht a mheas agus í a fhoilsiú maidir leis na trádálaithe a úsáideann a seirbhísí i gcás ina gceadaíonn na hardáin ar líne sin do thomhaltóirí cianchonarthaí a thabhairt i gcrích leis na trádálaithe sin (Airteagal 22). Cuirtear oibleagáid ar na hardáin ar líne sin a gcomhéadan a eagrú ar bhealach a chuireann ar a gcumas do thrádálaithe dlí sábháilteachta tomhaltóirí agus táirgí an Aontais a urramú (Airteagal 22a). Cuirtear oibleagáide ar ardáin ar líne freisin chun tuarascálacha a fhoilsiú maidir lena ngníomhaíochtaí i ndáil le baint agus díchumasú faisnéise a mheastar a bheith ina ábhar neamhdhleathach nó a sháraíonn a dtéarmaí agus coinníollacha (Airteagal 23). Tá oibleagáidí trédhearcachta sa Roinn freisin d’ardáin ar líne i leith fógraíocht ar líne (Airteagal 24). Leagtar síos oibleagáidí i Roinn 4 anuas ar na hoibleagáidí a leagtar síos i Ranna 1 go 3, i gcomhair ardáin an‑mhór ar líne (mar a shainmhínítear in Airteagal 25) chun rioscaí sistéamacha a bhainistiú. Cuirtear oibleagáid ar ardáin an‑mhór ar líne measúnuithe riosca a dhéanamh maidir leis na rioscaí sistéamacha a tharlaíonn de bharr feidhmiú agus úsáid a seirbhísí agus de bharr feidhmiú agus úsáid na seirbhísí sin (Airteagal 26) agus bearta réasúnacha agus éifeachtacha a dhéanamh atá dírithe ar na rioscaí sin a mhaolú (Airteagal 27). Caithfidh siad iad féin a chur faoi bhráid iniúchóireachtaí seachtracha agus neamhspleácha freisin (Airteagal 28). Áirítear sa Roinn seo freisin oibleagáid shonrach i gcás go n‑úsáideann ardáin an‑mhór ar líne córais mholtóra (Airteagal 29) nó go dtaispeánann siad fógraíocht ar líne ar a gcomhéadan ar líne (Airteagal 30). Thairis sin, leagtar amach sa Roinn na coinníollacha faoina soláthraíonn ardáin an‑mhór ar líne rochtain ar shonraí don Chomhordaitheoir Seirbhísí Digiteacha bunaithe nó don Choimisiún agus taighdeoirí a bhfuil grinnfhiosrúchán déanta orthu (Airteagal 31), an oibleagáid chun oifigeach comhlíonta amháin nó níos mó a cheapadh chun comhlíontacht a áirithiú leis na hoibleagáidí a leagtar síos sa Rialachán (Airteagal 32) agus oibleagáidí tuairiscithe trédhearcachta sonracha, breise (Airteagal 33). Tá forálacha trasnaí i Roinn 5 maidir le hoibleagáidí díchill chuí, eadhon na próisis dá dtacóidh an Coimisiún le forbairt agus forfheidhmiú caighdeán Eorpach comhchuibhithe (Airteagal 34) agus dá gcuirfidh sé na próisis sin chun cinn; an creat maidir le cóid iompair a fhorbairt (Airteagal 35); agus an creat maidir le cóid iompair shonracha a fhorbairt i gcomhair fógraíocht ar líne (Airteagal 36). Tá foráil ann freisin maidir le prótacail ghéarchéime chun dul i ngleic le himthosca urghnácha a bhfuil tionchar acu ar an tslándáil phoiblí nó ar an tsláinte phoiblí (Airteagal 37). Tá forálacha i gCaibidil IV maidir le cur chun feidhme agus forfheidhmiú an Rialacháin seo. Leagtar síos forálacha i Roinn 1 maidir le húdaráis náisiúnta inniúla, lena n‑áirítear Comhordaitheoirí Seirbhísí Digiteacha, arb iad na príomhúdaráis náisiúnta iad atá ainmnithe ag na Ballstáit chun an Rialachán seo a chur i bhfeidhm go comhsheasmhach (Airteagal 38). Tá na Comhordaitheoirí Seirbhísí Digiteacha, cosúil le húdaráis inniúla ainmnithe eile, neamhspleách agus feidhmíonn siad a gcúraimí go neamhchlaonta, go trédhearcach agus go tráthúil (Airteagal 39). Tá dlínse ag na Ballstáit ina bhfuil príomhbhunaíocht an tsoláthraí suite chun an Rialachán seo a fhorfheidhmiú (Airteagal 40). Bronntar cumhachtaí sonracha ar na Comhordaitheoirí Seirbhísí Digiteacha (Airteagal 41). Leagfaidh na Ballstáit rialacha síos maidir le pionóis is infheidhme maidir le sáruithe a dhéanann soláthraithe seirbhísí idirghabhálacha ar na hoibleagáidí faoin Rialachán seo (Airteagal 42). Is féidir le Comhordaitheoirí Seirbhísí Digiteacha gearáin a fháil in aghaidh soláthraithe seirbhísí idirghabhálacha as sáruithe ar na hoibleagáidí a leagtar síos sa Rialachán seo (Airteagal 43). Éilítear ar Chomhordaitheoirí Seirbhísí Digiteacha tuarascálacha bliantúla a fhoilsiú maidir lena ngníomhaíochtaí (Airteagal 44) agus comhoibriú le Comhordaitheoirí Seirbhísí Digiteacha i mBallstáit eile (Airteagal 45). Féadfaidh Comhordaitheoirí Seirbhísí Digiteacha páirt a ghlacadh in imscrúduithe comhpháirteacha i ndáil le hábhair a chumhdaítear leis an Rialachán (Airteagal 46). Leagtar síos i Roinn 2 forálacha maidir leis an mBord Eorpach um Sheirbhísí Digiteacha, grúpa comhairleach neamhspleách de Comhordaitheoirí Seirbhísí Digiteacha (Airteagal 47). Leagtar amach ann freisin struchtúr an Bhoird sin (Airteagal 48) agus a chúraimí (Airteagal 49). Baineann Roinn 3 le maoirseacht, imscrúdú, forfheidhmiú agus faireachán a dhéanamh ar ardáin an‑mhór ar líne. Foráiltear leis do mhaoirseacht bhreisithe i gcás go sáraíonn ardáin den chineál sin forálacha Chaibidil III, Roinn 4 (Airteagal 50). Foráiltear leis freisin an fhéidearthacht don Choimisiún idirghabháil a dhéanamh maidir le hardáin an‑mhór ar líne i gcás go leanfar de na sáruithe (Airteagal 51). Sna cásanna sin, féadfaidh an Coimisiún imscrúduithe a dhéanamh, lena n‑áirítear trí iarrataí ar fhaisnéis (Airteagal 52), agallaimh (Airteagal 53) agus imscrúduithe ar an láthair (Airteagal 54), féadfaidh sé bearta eatramhacha a dhéanamh (Airteagal 55) agus gealltanais cheangailteacha a thabhairt arna dtabhairt ag ardáin an‑mhór ar líne (Airteagal 56), chomh maith le faireachán a dhéanamh ar a gcomhlíontacht leis an Rialachán (Airteagal 57). I gcás neamhchomhlíonta, féadfaidh an Coimisiún cinntí neamhchomhlíonta a ghlacadh (Airteagal 58), chomh maith le fíneálacha (Airteagal 59) agus íocaíochtaí pionóis tréimhsiúla (Airteagal 60) maidir le sáruithe ar an Rialachán a dhéanann ardáin an‑mhór ar líne chomh maith le faisnéis mhícheart, neamhiomlán nó mhíthreorach a sholáthar i gcomhthéacs an imscrúdaithe. Leagtar tréimhse teorann amach sa Rialachán le haghaidh pionóis a fhorchur (Airteagal 61) agus chun iad a fhorfheidhmiú (Airteagal 62). Ar deireadh, cuireann an Rialachán na ráthaíochtaí nós imeachta os comhair an Choimisiúin, go háirithe an ceart le héisteacht a fháil agus rochtain ar an gcomhad (Airteagal 63) agus cinntí a fhoilsiú (Airteagal 64). Foráiltear sa Roinn freisin do chomhar an Choimisiúin le cúirteanna náisiúnta (Airteagal 65) agus ionstraimí forfheidhmithe a ghlacadh maidir le socrú praiticiúil na n‑imeachtaí (Airteagal 66). Áirítear i Roinn 4 na forálacha coitianta maidir le forfheidhmiú. Leagtar síos ann rialacha maidir le córas um chomhroinnt faisnéise chun tacú le cumarsáid idir Comhordaitheoirí Seirbhísí Digiteacha, an Coimisiún agus an Bord (Airteagal 67). Áirítear ann freisin ceart faighteoirí na seirbhísí idirghabhálacha chun comhlacht, eagraíocht agus cumann a shainordú chun a gcearta a fheidhmiú thar a gceann (Airteagal 68). Baineann Roinn 5 le hionstraimí tarmligthe agus forfheidhmithe a ghlacadh i gcomhréir le hAirteagail 290 agus 291 den Chonradh ar Fheidhmiú an Aontais Eorpaigh, faoi seach (Airteagail 69 agus 70). Ar deireadh, tá forálacha deiridh an Rialacháin seo i gCaibidil V, a bhaineann le scriosadh Airteagail 12 go 15 den Treoir maidir le Ríomhthráchtáil ag glacadh leis gur ionchorpraíodh iad sa Rialachán (Airteagal 71), leasuithe ar Threoir 2020/XX/CE (Airteagal 72), meastóireacht ar an Rialachán (Airteagal 73), agus a theacht i bhfeidhm agus a chur i bhfeidhm (Airteagal 74). 2020/0361 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le Margadh Aonair do Sheirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag féachaint don tuairim ón Maoirseoir Eorpach ar Chosaint Sonraí, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Tá seirbhísí na sochaí faisnéise agus go háirithe seirbhísí idirghabhálacha anois ina gcuid thábhachtach de gheilleagar an Aontais agus de shaol laethúil shaoránaigh an Aontais. Scór bliain tar éis glacadh leis an gcreat dlíthiúil reatha is infheidhme maidir le seirbhísí den sórt sin a leagtar síos i dTreoir 2000/31/CE ó Pharlaimint na hEorpa agus ón gComhairle, thug samhlacha agus seirbhísí nua agus nuálacha gnó, cosúil le líonraí sóisialta agus margaí ar líne, deis d’úsáideoirí gnó agus do thomhaltóirí faisnéis a thabhairt agus a rochtain agus tabhairt faoi idirbhearta ar bhealaí nua. Úsáideann tromlach saoránach an Aontais na seirbhísí sin ar bhonn laethúil anois. Ach, tá an claochlú digiteach agus an úsáid mhéadaithe a bhaintear as na seirbhísí sin anois ina fhoinse rioscaí agus dúshlán nua, d’úsáideoirí aonair agus don tsochaí ina hiomláine. (2)Tá na Ballstáit ag tabhairt níos mó dlíthe náisiúnta isteach, nó ag smaoineamh ar dhlíthe náisiúnta a thabhairt isteach maidir leis na hábhair a chumhdaítear leis an Rialachán seo, ag forchur, go háirithe, ceanglais díchill chuí do sholáthraithe seirbhísí idirghabhálacha. Tá tionchar diúltach ag na dlíthe náisiúnta difriúla sin ar an margadh inmheánach, atá comhdhéanta, de bhun Airteagal 26 den Chonradh, de limistéar gan teorainneacha inmheánacha ina n‑áirithítear saorghluaiseacht earraí agus seirbhísí agus saoirse bhunaíochta, ag tabhairt san áireamh cineál trasteorann an idirlín go bunúsach, a úsáidtear go ginearálta chun na seirbhísí sin a sholáthar. Ba cheart na coinníollacha maidir le soláthar seirbhísí idirghabhálacha ar fud an mhargaidh inmheánaigh a chomhchuibhiú, chun rochtain a chur ar fáil do ghnólachtaí ar mhargaí agus ar dheiseanna nua chun leas a bhaint as buntáistí an mhargaidh inmheánaigh, fad is a cheadaítear do thomhaltóirí agus d’fhaighteoirí eile na seirbhísí rogha níos mó a bheith acu. (3)Tá iompar freagrach agus dícheallach na soláthraithe seirbhísí idirghabhálacha fíor‑riachtanach i gcomhair timpeallacht shábháilte, intuartha agus iontaofa agus le ligean do shaoránaigh an Aontais agus daoine eile a gcearta bunúsacha a ráthaítear i gCairt um Chearta Bunúsacha an Aontais Eorpaigh (‘an Chairt’) a fheidhmiú, go háirithe an tsaoirse chun tuairimí a nochtadh agus faisnéis a fháil agus an tsaoirse chun gnó a sheoladh, agus an ceart chun neamh‑idirdhealaithe. (4)Dá bhrí sin, d’fhonn feidhmiú an mhargaidh inmheánaigh a choimirciú agus a fheabhsú, ba cheart sraith spriocdhírithe rialacha sainordaitheacha aonfhoirmeacha, éifeachtacha agus comhréireacha a bhunú ar leibhéal an Aontais. Soláthraítear na coinníollacha sa Rialachán seo do sheirbhísí nuálacha digiteacha teacht chun cinn agus méadú sa mhargadh inmheánach. Tá an comhfhogasú ar bhearta rialála náisiúnta ar leibhéal an Aontais a bhaineann leis na ceanglais do sholáthraithe seirbhísí idirghabhálacha riachtanach chun ilroinnt an mhargaidh a sheachaint agus deireadh a chur léi sini agus chun deimhneacht dhlíthiúil a áirithiú, ag laghdú na héiginnteachta, dá bhrí sin, d’fhorbróirí agus ag cothú idir‑inoibritheachta. Ach úsáid a bhaint as ceanglais atá neodrach ó thaobh na teicneolaíochta de, níor cheart bac a chur ar nuálaíocht ach ba cheart ina ionad sin í a spreagadh. (5)Ba cheart feidhm a bheith ag an Rialachán seo maidir le soláthraithe seirbhísí áirithe na sochaí faisnéise mar a shainítear i dTreoir (AE) 2015/1535 ó Pharlaimint na hEorpa agus ón gComhairle, is é sin, aon seirbhís a sholáthraítear de ghnáth i gcomhair luach saothair, go cianda, trí mheán leictreonach agus ar iarraidh aonair faighteora. Go sonrach, ba cheart feidhm a bheith ag an Rialachán seo maidir le soláthraithe seirbhísí idirghabhálacha, agus go háirithe seirbhísí idirghabhálacha comhdhéanta de sheirbhísí ar a dtugtar seirbhísí ‘cainéal fórach’, ‘taisceadh’ agus ‘óstála’, ós rud é gur mhéadaigh fás easpónantúil na húsáide a bhaintear as na seirbhísí sin, go príomha chun críocha dlisteanacha agus chun tairbhe na sochaí de gach cineál, a ról freisin in idirghabháil agus scaipeadh faisnéise agus gníomhaíochtaí atá neamhdhleathach nó díobhálach ar bhealach eile. (6)Sa chleachtas, déanann soláthraithe áirithe seirbhísí idirghabhálacha idirghabháil i ndáil le seirbhísí a d’fhéadfaí a chur ar fáil trí mheán leictreonach, cosúil le seirbhísí teicneolaíochta faisnéise cianda, iompar, cóiríocht nó seirbhísí seachadta. Níor cheart go mbeadh feidhm ag an Rialachán seo ach maidir le seirbhísí idirghabhálacha amháin agus níor cheart dó difear a dhéanamh do cheanglais a leagtar amach san Aontas nó sa dlí náisiúnta a bhaineann le táirgí nó seirbhísí a ndéantar idirghabháil orthu trí sheirbhísí idirghabhálacha, lena n‑áirítear i gcásanna inarb ionann an tseirbhís idirghabhálach agus dlúthchuid de sheirbhís eile nach seirbhís idirghabhálach í mar a shonraítear i gcásdlí Chúirt Bhreithiúnais an Aontais Eorpaigh. (7)D’fhonn éifeachtacht na rialacha a leagtar síos sa Rialachán seo a áirithiú agus cothroime iomaíochta a bheith ann laistigh den mhargadh inmheánach, ba cheart go mbeadh feidhm ag na rialacha sin maidir le soláthraithe seirbhísí idirghabhálacha gan beann ar áit a mbunaithe nó a gcónaithe, a mhéid a sholáthraíonn siad seirbhísí san Aontas, arna fhianú le nasc substaintiúil leis an Aontas. (8)Ba cheart féachaint ar nasc substaintiúil den chineál sin leis an Aontas mar rud arb ann dó i gcás ina bhfuil bunaíocht ag an soláthraí seirbhíse san Aontas nó, ina éagmais sin, ar an mbonn go bhfuil líon suntasach úsáideoirí i mBallstát amháin nó níos mó, nó go bhfuil gníomhaíochtaí spriocdhírithe i dtreo Ballstát amháin nó níos mó. Is féidir spriocdhíriú gníomhaíochtaí i dtreo Ballstát amháin nó níos mó a chinneadh ar bhonn na gcúinsí ábhartha ar fad, lena n‑áirítear tosca cosúil le húsáid teanga nó airgeadra a úsáidtear go ginearálta sa Bhallstát sin, nó an fhéidearthacht chun táirgí nó seirbhísí a ordú, nó fearann náisiúnta barrleibhéil a úsáid. Ba cheart spriocdhíriú gníomhaíochtaí i dtreo Ballstát amháin nó níos mó a dhíorthú ó infhaighteacht iarratais sa stór iarratais náisiúnta ábhartha, ó fhógraíocht áitiúil nó fógraíocht sa teanga a úsáidtear sa Bhallstát sin a sholáthar, nó ó chaidreamh custaiméirí a láimhseáil cosúil le seirbhís do chustaiméirí a sholáthar sa teanga a úsáidtear go ginearálta sa Bhallstát sin. Ba cheart nasc substaintiúil a thoimhdiú freisin i gcás ina ndíríonn soláthraí seirbhíse a ghníomhaíochtaí i dtreo Ballstát amháin nó níos mó mar a leagtar amach in Airteagal 17(1)(c) de Rialachán (AE) 1215/2012 ó Pharlaimint na hEorpa agus ón gComhairle. Ar an lámh eile, ní féidir díreach inrochtaineacht theicniúil suímh ghréasáin ón Aontas a mheas, ar an bhforas sin amháin, mar rud lena mbunaítear nasc substaintiúil leis an Aontas. (9)Ba cheart go gcomhlánódh an Rialachán seo, ach nach n‑imreodh sé tionchar ar chur i bhfeidhm rialacha a eascraíonn as ionstraimí eile de dhlí an Aontais a rialaíonn gnéithe áirithe de sholáthar seirbhísí idirghabhálacha, go háirithe Treoir 2000/31/CE, cé is moite de na hathruithe sin a thugtar isteach leis an Rialachán seo, Treoir 2010/13/AE ó Pharlaimint na hEorpa agus ón gComhairle arna leasú, agus Rialachán (AE) Uimh.../.. ó Pharlaimint na hEorpa agus ón gComhairle – Rialachán beartaithe maidir le hÁbhar Sceimhlitheoireachta ar Líne – beartaithe maidir le hÁbhar Sceimhlitheoireachta ar Líne. Dá bhrí sin, níl tionchar ag an Rialachán seo ar na hionstraimí eile sin, a mheastar a bheith ina lex specialis i ndáil leis an gcreat is infheidhme go ginearálta mar a leagtar amach sa Rialachán seo. Ach, tá feidhm ag rialacha an Rialacháin seo maidir le saincheisteanna nach dtéitear i ngleic leo nó nach dtéitear i ngleic leo go hiomlán sna hionstraimí eile sin chomh maith le saincheisteanna ar a bhfágann na hionstraimí eile sin Ballstáit leis an bhféidearthacht chun bearta áirithe a ghlacadh ar an leibhéal náisiúnta. (10)Ar mhaithe le soiléireacht, ba cheart a shonrú freisin go bhfuil an Rialachán seo gan dochar do Rialachán (AE) 2019/1148 ó Pharlaimint na hEorpa agus ón gComhairle agus Rialachán (AE) 2019/1150 ó Pharlaimint na hEorpa agus ón gComhairle,, Treoir 2002/58/CE ó Pharlaimint na hEorpa agus ón gComhairle agus Rialachán [.../...] ar mhaolú sealadach ó fhorálacha áirithe na Treorach 2002/58/CE chomh maith le dlí an Aontais ar chosaint tomhaltóirí, go háirithe Treoir 2005/29/CE ó Pharlaimint na hEorpa agus ón gComhairle, Treoir 2011/83/AE ó Pharlaimint na hEorpa agus ón gComhairle agus Treoir 93/13/CEE ó Pharlaimint na hEorpa agus ón gComhairle, arna leasú le Treoir (AE) 2019/2161 ó Pharlaimint na hEorpa agus ón gComhairle, agus ar sonraí pearsanta a chosaint, go háirithe Rialachán (AE) 2016/679 ó Pharlaimint na hEorpa agus ón gComhairle. Rialaítear cosaint daoine aonair maidir le próiseáil sonraí pearsanta faoi rialacha dhlí an Aontais amháin ar an ábhar sin, go háirithe Rialachán (AE) 2016/679 agus Treoir 2002/58/CE. Tá an Rialachán seo freisin gan dochar do rialacha dhlí an Aontais maidir le coinníollacha oibre. (11)Ba cheart a shoiléiriú go bhfuil an Rialachán seo gan dochar do rialacha dhlí an Aontais maidir le cóipcheart agus cearta lena mbaineann, lena mbunaítear rialacha agus nósanna imeachta sonracha nár cheart go mbeadh tionchar orthu. (12)D’fhonn an cuspóir a bhaint amach maidir le timpeallacht shábháilte, intuartha agus iontaofa ar líne a áirithiú, chun críche an Rialacháin seo ba cheart coincheap an ‘ábhair neamhdhleathaigh’ a shainiú go leathan agus cumhdaíonn sé freisin faisnéis a bhaineann le hábhar, táirgí, seirbhísí agus gníomhaíochtaí neamhdhleathacha. Go háirithe, ba cheart a thuiscint leis an gcoincheap sin go dtagraíonn sé d’fhaisnéis, gan beann ar a fhoirm, atá faoin dlí is infheidhme neamhdhleathach ann féin, cosúil le fuathchaint nó ábhar sceimhlitheoireachta neamhdhleathach agus ábhar idirdhealaitheach neamhdhleathach, nó a bhaineann le gníomhaíochtaí atá neamhdhleathach, cosúil le comhroinnt íomhánna ina dtaispeántar mí‑úsáid gnéis leanaí, comhroinnt íomhánna príobháideacha neamhthoiliúil neamhdhleathach, cibearstalcaireacht, díolachán táirgí neamhchomhlíontacha nó góchumtha, úsáid neamhúdaraithe ábhar atá faoi chosaint cóipchirt nó gníomhaíochtaí a bhaineann le sáruithe dlí um chosaint tomhaltóirí. I ndáil leis sin, tá sé neamhábhartha an dtagann neamhdhleathacht na faisnéise nó na gníomhaíochta ó dhlí an Aontais nó ón dlí náisiúnta atá comhsheasmhach le dlí an Aontais agus céard é cineál beacht nó ábhar an dlí atá i gceist. (13)I bhfianaise saintréithe áirithe na seirbhísí lena mbaineann agus an gá comhfhreagrach leis na soláthraithe sin a bheith faoi réir oibleagáidí áirithe sonracha, is gá idirdhealú a dhéanamh, laistigh den chatagóir níos leithne de sholáthraithe seirbhísí óstála mar a shainmhínítear sa Rialachán seo, ar an bhfochatagóir d’ardáin ar líne. Ba cheart ardáin ar líne, cosúil le líonraí sóisialta nó margaí ar líne, a shainmhíniú mar sholáthraithe seirbhísí óstála ní hamháin a stórálann faisnéis a sholáthraíonn faighteoirí na seirbhísí arna iarraidh sin dóibh, ach a scaipeann an fhaisnéis sin ar an bpobal, arís arna iarraidh sin dóibh. Ach, d’fhonn forchur oibleagáidí atá róleathan a sheachaint, níor cheart soláthraithe seirbhísí óstála a mheas mar ardáin ar líne inar mionghné agus gné choimhdeach amháin de sheirbhís eile atá i scaipeadh ar an bpobal agus nach féidir an ghné sin, ar chúiseanna teicniúla cuspóireacha, a úsáid gan an phríomhsheirbhís eile sin, agus nach bealach é comhtháthú na gné sin le dul timpeall ar infheidhmeacht rialacha an Rialacháin seo is infheidhme maidir le hardáin ar líne. Mar shampla, d’fhéadfadh gné den sórt sin a bheith i gceist i rannán na mbarúlacha i nuachtán ar líne, inar léir go bhfuil sé coimhdeach don phríomhsheirbhís a léiríonn an foilseachán nuachta faoi fhreagracht eagarthóireachta an fhoilsitheora. (14)Ba cheart go n‑áireofaí leis an gcoincheap ‘scaipeadh ar an bpobal’, mar a úsáidtear sa Rialachán seo, faisnéis a chur ar fáil do líon daoine a d’fhéadfadh a bheith neamhtheoranta, is é sin le rá faisnéis a dhéanamh inrochtana d’úsáideoirí i gcoitinne gan gá le tuilleadh gníomhaíochta a bheith le déanamh ó fhaighteoir na seirbhíse a sholáthraíonn an fhaisnéis riachtanach, gan beann ar an féidir leis na daoine sin rochtain a fháil ar an bhfaisnéis atá i gceist nó nach féidir. Níor cheart a thuiscint leis an bhféidearthacht chun grúpaí úsáideoirí seirbhíse ar leith a chruthú, as féin, nach ndéantar an fhaisnéis a scaiptear ar an mbealach sin a scaipeadh ar an bpobal. Ach, ba cheart scaipeadh faisnéise laistigh de ghrúpaí dúnta ina bhfuil líon teoranta daoine réamhchinntithe a eisiamh sa choincheap. Tagann seirbhísí cumarsáide idirphearsanta, mar a shainmhínítear i dTreoir (AE) 2018/1972 ó Pharlaimint na hEorpa agus ón gComhairle, cosúil le ríomhphoist nó seirbhísí teachtaireachta príobháidí, lasmuigh de raon feidhme an Rialacháin seo. Níor cheart faisnéis a mheas amhail gur scaipeadh ar an bpobal í de réir bhrí an Rialacháin seo ach amháin i gcás ina dtarlaíonn sé sin ar iarratas díreach ó fhaighteoir na seirbhíse sin a chuir an fhaisnéis ar fáil. (15)I gcás ina gcumhdaítear roinnt de na seirbhísí a sholáthraíonn soláthraí leis an Rialachán seo cé nach gcumhdaítear roinnt eile, nó i gcás ina gcumhdaítear na seirbhísí a sholáthraíonn soláthraí le ranna éagsúla den Rialachán seo, ba cheart feidhm a bheith ag forálacha ábhartha an Rialacháin seo maidir leis na seirbhísí sin amháin a thagann faoina raon feidhme.

(16)Mar gheall ar an deimhneacht dhlíthiúil arna soláthar ag an gcreat cothrománach le haghaidh díolúintí coinníollacha ó dhliteanas do sholáthraithe seirbhísí idirghabhálacha, mar a leagtar síos i dTreoir 2000/31/CE, tháinig go leor seirbhísí nua chun cinn agus tháinig méadú orthu ar fud an mhargaidh inmheánaigh. Ba cheart an creat a chaomhnú dá bhrí sin. D’fhonn na héagsúlachtaí agus na rialacha ábhartha a bheith á dtrasuí agus á gcur i bhfeidhm ar an leibhéal náisiúnta, áfach, agus ar mhaithe le soiléireacht agus comhleanúnachas, ba cheart an creat sin a ionchorprú sa Rialachán sin. Is gá freisin gnéithe áirithe den chreat sin a shoiléiriú, ag féachaint do chásdlí Chúirt Bhreithiúnais an Aontais Eorpaigh. (17)Níor cheart rialacha ábhartha Chaibidil II é sin a bhunú ach amháin nuair nach féidir soláthraí na seirbhísí idirghabhálacha lena mbaineann a chur faoi dhliteanas i ndáil le hábhar neamhdhleathach a sholáthraíonn faighteoirí na seirbhíse. Níor cheart tuiscint a bhaint as na rialacha sin lena bhforáiltear dearfach lena bhunú cá huair is féidir le soláthraí a chur faoi dhliteanas, rud a dhéanfar a chinneadh le rialacha infheidhme an Aontais nó an dlí náisiúnta. Thairis sin, ba cheart feidhm a bheith ag na díolúintí ó dhliteanas a bhunaítear sa Rialachán seo maidir le cineál ar bith dliteanais a mhéid a bhaineann le haon chineál ábhair neamhdhleathaigh, gan beann ar ábhar beacht na ndlíthe sin ná ar a gcineál. (18)Níor cheart feidhm a bheith ag na díolúintí ó dhliteanas a bhunaítear sa Rialachán seo i gcás, seachas é féin a theorannú do sholáthar neodrach na seirbhísí, maidir le próiseáil theicniúil agus uathoibríoch amháin na faisnéise a sholáthraigh faighteoir na seirbhíse, go bhfuil a ról gníomhach ag soláthraí na seirbhísí idirghabhálacha den sórt sin a thugann eolas, nó smacht ar an bhfaisnéis sin. Níor cheart na díolúintí sin a bheith ar fáil dá réir sin maidir le dliteanas a bhaineann le faisnéis nach soláthraíonn faighteoir na seirbhíse ach a sholáthraíonn soláthraí na seirbhíse idirghabhálacha féin, lena n‑áirítear i gcás inar forbraíodh an fhaisnéis faoi fhreagracht eagarthóireachta an tsoláthraí sin. (19)I bhfianaise cineál éagsúil na ngníomhaíochtaí ‘cainéal fórach’, ‘taiscthe’ agus ‘óstála’ agus seasamh agus cumais éagsúla soláthraithe na seirbhísí atá i gceist, is gá idirdhealú a dhéanamh idir na rialacha is infheidhme maidir leis na gníomhaíochtaí sin, a mhéid atá siad faoi réir ceanglais agus coinníollacha éagsúla agus go bhfuil a raon feidhme éagsúil faoin Rialachán seo, mar a léirmhíníonn Cúirt Bhreithiúnais an Aontais Eorpaigh é. (20)Ní sholáthraíonn soláthraí seirbhísí idirghabhálacha a théann i gcomhar d’aon turas le faighteoir seirbhísí d’fhonn tabhairt faoi ghníomhaíochtaí neamhdhleathacha a sheirbhís go neodrach agus dá bhrí sin níos cheart go mbeadh sé in ann tairbhe a bhaint as na díolúintí ó dhliteanas arna bhforáil sa Rialachán seo. (21)Ba cheart go mbeadh soláthraí in ann tairbhe a bhaint as na díolúintí ó dhliteanas do ‘chainéal fórach’ agus do sheirbhísí ‘taiscthe’ nuair nach mbaineann sé in aon chor leis an bhfaisnéis a tharchuirtear. Éilítear dó seo, i measc nithe eile, nach modhnaíonn an soláthraí an fhaisnéis arna tharchur aige. Ach, níor cheart go dtuigfí an ceanglas seo amhail go gcumhdaítear leis ionramhálacha de chineál teicniúil a tharlaíonn i rith an tarchuir, cosúil le hionramhálacha nach n‑athraíonn sláine na faisnéise a tharchuirtear. (22)Chun tairbhe a bhaint as an díolúine ó dhliteanas i gcomhair seirbhísí óstála, ba cheart don soláthraí, nuair a fhaigheann sé eolas nó feasacht maidir le hábhar neamhdhleathach, feidhmiú go tapa chun rochtain ar an ábhar sin a bhaint nó a dhíchumasú. Ba cheart tabhairt faoi bhaint nó díchumasú na rochtana agus aird ar phrionsabal na saoirse chun tuairimí a nochtadh. Féadfaidh an soláthraí an t‑eolas nó an fheasacht iarbhír sin a fháil trí, go háirithe, a imscrúduithe féintionscnaimh féin nó fógraí seolta isteach chuige ó dhaoine aonair nó eintitis i gcomhréir leis an Rialachán seo a mhéid a bhfuil na fógraí sin beacht go leordhóthanach agus go bhfuil bunús oiriúnach leo le ceadú d’oibreoir eacnamaíoch dícheallach iad a shainaithint, a mheasúnú agus i gcás inarb iomchuí feidhmiú in aghaidh ábhar neamhdhleathach líomhnaithe. (23)Chun cosaint éifeachtach tomhaltóirí a áirithiú nuair atáthar ag dul i ngleic le hidirbhearta tráchtála idirghafa ar líne, níor cheart go mbeadh soláthraithe áirithe seirbhísí óstála, eadhon, ardáin ar líne a cheadaíonn do thomhaltóirí cianchonarthaí a thabhairt chun críche le trádálaithe, in ann tairbhe a bhaint as an díolúine ó dhliteanas do sholáthraithe seirbhíse óstála a chuirtear ar bun sa Rialachán seo a mhéid a chuireann na hardáin ar líne sin an fhaisnéis ábhartha a bhaineann leis na hidirbhearta atá i gceist i láthair ar bhealach a thugann le fios do thomhaltóirí a chreidiúint gur sholáthair na hardáin ar líne sin iad féin nó faighteoirí na seirbhíse ag feidhmiú faoina n‑údarás nó a rialú an fhaisnéis, agus dá bhrí sin go bhfuil an t‑eolas nó rialú ar an eolas ag na hardáin ar líne, fiú murab amhlaidh atá go réadúil. Chuige sin, ba cheart a chinneadh go hoibiachtúil, ar bhonn gach cúinse ábhartha, cibé an bhféadfadh an cur i láthair a bheith mar bhunús le creidiúint de chuid gnáth‑thomhaltóra atá réasúnta eolach. (24)Níor cheart go ndéanfadh na díolúintí ó dhliteanas a bhunaítear sa Rialachán seo difear don fhéidearthacht urghairí de chineálacha éagsúla in aghaidh soláthraithe seirbhísí idirghabhálacha, fiú i gcás ina sásaíonn siad na coinníollacha a leagtar amach mar chuid de na díolúintí sin. D’fhéadfadh na hurghairí sin a bheith comhdhéanta de, go háirithe, cúirteanna nó údaráis riaracháin ag éileamh deireadh a chur le haon sárú nó aon sárú a chosc, lena n‑áirítear baint ábhar neamhdhleathach sonrach sna horduithe sin, arna n‑eisiúint i gcomhréir le dlí an Aontais, nó rochtain chuige a dhíchumasú. (25)Chun deimhneacht dhlíthiúil a chruthú agus gan gníomhaíochtaí atá dírithe ar ábhar neamhdhleathach a bhrath, a shainaithint agus gníomhú ina aghaidh a dhíspreagadh, gníomhaíochtaí ar féidir le soláthraithe seirbhísí idirghabhála tabhairt fúthu ar bhonn deonach, ba cheart a shoiléiriú díreach mar gheall go dtugann soláthraithe faoi na gníomhaíochtaí nach hionann sin agus a rá nach mbeidh na díolúintí ó dhliteanas a leagtar amach sa Rialachán seo ar fáil, ar choinníoll go ndéantar na gníomhaíochtaí sin de mheon macánta agus ar bhealach dícheallach. Ina theannta sin, is iomchuí a shoiléiriú mar gheall go ndearna na soláthraithe sin bearta, de mheon macánta, chun ceanglais dhlí an Aontais a chomhlíonadh, lena n‑áirítear iad sin a leagtar amach sa Rialachán seo a mhéid a bhaineann lena dtéarmaí agus coinníollacha a chomhlíonadh, nach bhfágfaidh sé sin nach mbeidh na díolúintí sin ó dhliteanas ar fáil. Dá bhrí sin, níor cheart aon ghníomhaíochtaí agus bearta den chineál sin a bhféadfadh soláthraí ar leith tabhairt fúthu a thabhairt san áireamh agus cinneadh á dhéanamh cibé an féidir nó nach féidir leis an soláthraí brath ar an díolúine ó dhliteanas, go háirithe a mhéid a bhaineann le cibé an soláthraíonn nó nach soláthraíonn an soláthraí a sheirbhís go neodrach agus gur féidir leis dá bhrí sin teacht faoi réim raon feidhme na forála ábhartha, gan an riail seo ag tabhairt le fios gur féidir leis an soláthraí braith uirthi. (26)Cé go ndíríonn na rialacha i gCaibidil II den Rialachán seo ar an díolúine ó dhliteanas do sholáthraithe seirbhísí idirghabhálacha, tá sé tábhachtach a mheabhrú, d’ainneoin an ról tábhachtach a imríonn na soláthraithe seo go ginearálta, nár cheart déileáil le fadhb an ábhair agus na ngníomhaíochtaí neamhdhleathacha ar líne díreach trí dhíriú ar a ndliteanas agus a bhfreagrachtaí. Nuair is féidir, ba cheart do thríú páirtithe dá ndéanann ábhar neamhdhleathach arna tharchur nó arna stóráil ar líne difear iarracht a dhéanamh coinbhleachtaí a réiteach maidir leis an ábhar sin gan soláthraithe na seirbhísí idirghabhálacha atá i gceist a bheith páirteach. Ba cheart d’fhaighteoirí na seirbhíse a bheith faoi dhliteanas, i gcás ina bhforáiltear sin i rialacha is infheidhme an Aontais agus sa dlí náisiúnta lena gcinntear an dliteanas sin, maidir leis an ábhar neamhdhleathach a sholáthraíonn siad agus a d’fhéadfaidís a scaipeadh trí sheirbhísí idirghabhálacha. I gcás inarb iomchuí, ba cheart do ghníomhaithe eile, cosúil le modhnóirí grúpa i dtimpeallachtaí dúnta ar líne, go háirithe i gcás grúpaí móra, cuidiú chun scaipeadh ábhar neamhdhleathach ar líne a sheachaint, i gcomhréir leis an dlí is infheidhme. Thairis sin, nuair is gá do sholáthraithe seirbhíse na sochaí faisnéise a bheith rannpháirteach, lena n‑áirítear soláthraithe seirbhísí idirghabhálacha, ba cheart aon iarraidh nó ordú maidir le rannpháirtíocht den sórt sin, mar riail ghinearálta, a chur chuig an ngníomhaire a bhfuil an cumas teicniúil agus oibríochtúil aige le gníomhú in aghaidh na míreanna sonracha den ábhar neamhdhleathach, chun aon éifeachtaí diúltacha féideartha maidir le hinfhaighteacht agus inrochtaineacht faisnéise nach ábhar neamhdhleathach é a chosc agus a íoslaghdú. (27)Ó 2000, tá teicneolaíochtaí nua tagtha chun cinn a fheabhsaíonn infhaighteacht, éifeachtacht, luas, iontaofacht, inniúlachtaí agus slándáil córas chun sonraí ar líne a tharchur agus a stóráil, rud a mhéadaíonn éiceachóras ar líne atá ag éirí níos casta. Chuige seo, ba cheart a mheabhrú gur féidir le soláthraithe seirbhísí a bhunaíonn agus a éascaíonn an ailtireacht loighciúil bhunúsach agus feidhmiú ceart an idirlín, lena n‑áirítear feidhmeanna coimhdeacha teicniúla, tairbhe a bhaint freisin as na díolúintí ó dhliteanas a leagtar amach sa Rialachán seo, a mhéid a cháilíonn a seirbhísí mar ‘chainéil fhóracha’, ‘taisceadh’ nó seirbhísí óstála. Áirítear le seirbhísí den sórt sin, de réir mar a bheidh, líonraí achair logánta gan sreang, seirbhísí córas ainmneacha fearainn (DNS), clárlanna ainmneacha fearainn barrleibhéil, údaráis deimhnithe a eisíonn deimhnithe digiteacha, nó líonraí seachadta ábhair, a chumasaíonn nó a fheabhsaíonn feidhmeanna soláthraithe eile seirbhísí idirghabhálacha. Ar an gcuma chéanna, tá forbairt mhór tagtha ar sheirbhísí a úsáidtear chun cíocha cumarsáide, agus modhanna teicniúla a seachadta, is cionsiocair le seirbhísí ar líne cosúil le IP gutha, seirbhísí teachtaireachta agus seirbhís ríomhphoist gréasánbhunaithe, i gcás ina seachadtar an chumarsáid trí sheirbhís rochtana idirlín. Féadfaidh na seirbhísí sin, freisin, tairbhe a bhaint as díolúintí ó dhliteanas, a mhéid a cháilíonn siad mar ‘cainéal fórach’, ‘taisceadh’ nó seirbhís óstála. (28)Níor cheart go mbeadh soláthraithe seirbhísí idirghabhálacha faoi réir oibleagáid faireacháin i ndáil le hoibleagáidí de chineál ginearálta. Ní bhaineann sé seo le hoibleagáidí faireacháin i gcás ar leith agus, go háirithe, ní dhéanann sé difear d’orduithe a thugann údaráis náisiúnta i gcomhréir le reachtaíocht náisiúnta, i gcomhréir leis na coinníollacha a bhunaítear leis an Rialachán seo. Níor cheart a fhorléiriú le ní ar bith sa Rialachán seo amhail oibleagáid faireacháin ghinearálta nó oibleagáid ghníomhach aimsithe fíoras a fhorchur, nó mar oibleagáid ghinearálta ar sholáthraithe bearta réamhghníomhacha a dhéanamh i ndáil le hábhar neamhdhleathach. (29)Ag brath ar chóras dlí gach Ballstáit agus an réimse dlí atá i gceist, féadfaidh údaráis bhreithiúnacha nó riaracháin náisiúnta ordú a thabhairt do sholáthraithe seirbhísí idirghabhálacha gníomhú in aghaidh nithe sonracha ar leith d’ábhar neamhdhleathach, nó míreanna áirithe faisnéise sonraithe a sholáthar. Tá éagsúlacht mhór idir na dlíthe náisiúnta ar a n‑eisítear na horduithe sin agus táthar ag tabhairt aghaidh níos mó ar orduithe i gcásanna trasteorann. Chun a áirithiú gur féidir cloí leis na horduithe sin ar bhealach éifeachtach agus éifeachtúil, ionas gur féidir leis na húdaráis phoiblí lena mbaineann tabhairt faoina gcúraimí agus nach mbíonn na soláthraithe faoi réir aon ualach neamhréireach, gan tionchar gan ghá a imirt ar chearta agus ar leasanna dlisteanacha aon tríú páirtithe, is gá coinníollacha áirithe a leagan síos ar cheart do na horduithe sin iad a chomhlíonadh chomh maith le ceanglais chomhlántacha áirithe maidir le próiseáil na n‑orduithe sin. (30)Ba cheart orduithe le gníomhú in aghaidh ábhar neamhdhleathach nó chun faisnéis a sholáthar a eisiúint i gcomhréir le dlí an Aontais, go háirithe Rialachán (AE) 2016/679 agus an cosc ar oibleagáidí ginearálta chun faireachán a dhéanamh ar fhaisnéis nó chun fíorais nó cúinsí a thugann gníomhaíocht neamhdhleathach le fios mar a leagtar síos sa Rialachán seo a lorg go gníomhach. Tá na coinníollacha agus na ceanglais a leagtar síos sa Rialachán seo a bhfuil feidhm acu maidir le horduithe le feidhmiú in aghaidh ábhar neamhdhleathach gan dochar d’ionstraimí eile an Aontais ina bhforáiltear do chórais chosúla i gcomhair gníomhú in aghaidh cineálacha sonracha ábhar neamhdhleathach, amhail Rialachán (AE) .../... [Rialachán beartaithe a phléann le scaipeadh ábhar sceimhlitheoireachta ar líne, nó Rialachán (AE) 2017/2394 a thugann cumhachtaí sonracha chun ordú a thabhairt d’údaráis um fhorfheidhmiú dlí tomhaltóirí i mBallstát chun faisnéis a sholáthar, cé go bhfuil na coinníollacha agus na ceanglais a bhfuil feidhm acu maidir le horduithe chun faisnéis a sholáthar gan dochar d’ionstraimí eile an Aontais lena bhforáiltear do rialacha ábhartha den chineál céanna d’earnálacha sonracha. Ba cheart do na coinníollacha agus na ceanglais sin a bheith gan dochar do rialacha coinneála agus caomhnaithe faoin dlí náisiúnta is infheidhme, i gcomhréir le dlí an Aontais agus iarrataí rúndachta ó údaráis um fhorfheidhmiú an dlí a bhaineann le neamhnochtadh faisnéise. (31)Ba cheart go leagfaí amach raon feidhme críochach na n‑orduithe sin go soiléir ar bhonn an dlí is infheidhme san Aontas nó an dlí náisiúnta, a chumasaíonn eisiúint an ordaithe agus níor cheart go sáróidís an méid a bhfuil fíorghá leis chun a chuspóirí a bhaint amach. Chuige sin, ba cheart go gcothromódh an t‑údarás breithiúnach nó riaracháin náisiúnta a eisíonn an t‑ordú an cuspóir a bhfuil sé mar aidhm leis an aidhm a bhaint amach, i gcomhréir leis an mbunús dlí a chumasaíonn a eisiúint, le cearta agus leasanna dlisteanacha gach tríú páirtí a bhféadfadh an t‑ordú difear a dhéanamh dóibh, go háirithe a gcearta bunúsacha faoin gCairt. Ina theannta sin, i gcás ina bhféadfadh éifeachtaí a bheith ag an ordú dá dtagraítear san fhaisnéis shonrach lasmuigh de chríoch an Bhallstáit ina bhfuil an t‑údarás lena mbaineann, ba cheart don údarás measúnú a dhéanamh ar an bhfaisnéis atá i gceist gur dóchúil go mbeidh sé comhdhéanta d’ábhar neamhdhleathach i mBallstáit eile lena mbaineann agus, i gcás inarb ábhartha, rialacha ábhartha de dhlí an Aontais nó den dlí idirnáisiúnta agus leasa cúirtéise idirnáisiúnta a thabhairt san áireamh. (32)Baineann na horduithe chun faisnéis a sholáthar arna rialáil ag an Rialachán seo le faisnéis shonrach a tháirgeadh maidir le faighteoirí aonair na seirbhíse idirghabhálaí lena mbaineann a sainaithnítear sna horduithe sin chun críocha comhlíontacht faighteoirí na seirbhísí le rialacha an Aontais nó le rialacha náisiúnta is infheidhme a chinneadh. Dá bhrí sin, níor cheart go ndéanfadh rialacha an Rialacháin seo maidir le soláthar faisnéise aon difear d’orduithe maidir le faisnéis ar ghrúpa faighteoirí na seirbhíse nach sainaithnítear go sonrach, lena n‑áirítear orduithe chun faisnéis chomhiomlán is gá chun críocha staitistiúla nó ceapadh beartais fianaisebhunaithe a sholáthar. (33)Níl orduithe le gníomhú in aghaidh ábhar neamhdhleathach agus chun faisnéis a sholáthar faoi réir na rialacha lena gcosnaítear inniúlacht na mBallstát san áit ina bhfuil an soláthraí seirbhíse lena mbaineann bunaithe agus ag leagan síos maoluithe féideartha ón inniúlacht sin i gcásanna áirithe, a leagtar amach in Airteagal 3 de Threoir 2000/31/CE, ach amháin má chomhlíontar coinníollacha an Airteagail sin. Mar gheall go mbaineann na horduithe atá i gceist le míreanna sonracha ábhar agus faisnéis neamhdhleathach, faoi seach, i gcás ina bhfuil siad bainteach le soláthraithe seirbhísí idirghabhálacha atá bunaithe i mBallstát eile, ní chuireann siad srian i bprionsabal le saoirse na soláthraithe sin a seirbhísí a sholáthar thar theorainneacha. Dá bhrí sin, níl feidhm ag na rialacha a leagtar amach in Airteagal 3 de Threoir 2000/31/CE, lena n‑áirítear iad siúd a bhaineann leis an ngá chun bunús a thabhairt le bearta a mhaolaíonn ó inniúlacht an Bhallstáit i gcás ina bhfuil an soláthraí seirbhíse bunaithe ar fhorais shonraithe áirithe agus maidir le fógairt na mbeart sin, maidir leis na horduithe sin. (34)Chun cuspóirí an Rialacháin seo a bhaint amach, agus go háirithe chun feidhmiú an mhargaidh inmheánaigh a fheabhsú agus timpeallacht shábháilte agus thrédhearcach ar líne a áirithiú, is gá sraith oibleagáidí díchill chuí comhchuibhithe atá soiléir agus cothrom a bhunú do sholáthraithe seirbhísí idirghabhálacha. Ba cheart go mbeadh sé mar aidhm leis na hoibleagáidí sin go háirithe cuspóirí difriúla an bheartais phoiblí a ráthú cosúil le sábháilteacht agus iontaobhas faighteoirí na seirbhíse, lena n‑áirítear mionaoisigh agus úsáideoirí leochaileacha, na cearta bunúsacha ábhartha a chumhdaítear sa Chairt a chosaint, chun cuntasacht bhríoch na soláthraithe sin a áirithiú agus chun faighteoirí agus páirtithe eile dá ndéantar difear a chumhachtú, fad is a éascaítear an fhormhaoirseacht riachtanach a dhéanann na húdaráis inniúla. (35)Chuige sin, tá sé tábhachtach go gcuirtear na hoibleagáidí díchill chuí in oiriúint i gcomhair chineál na seirbhísí idirghabhálacha lena mbaineann. Leagtar amach sa Rialachán seo dá bhrí sin oibleagáidí bunúsacha is infheidhme maidir le gach soláthraí seirbhísí idirghabhálacha, chomh maith le hoibleagáidí breise do sholáthraithe seirbhísí óstála agus, go sonrach, ardáin ar líne agus ardáin an‑mhór ar líne. A mhéid a thagann soláthraithe seirbhísí idirghabhálacha laistigh de na catagóirí éagsúla sin i bhfianaise cineál a seirbhísí agus a méid, ba cheart dóibh oibleagáidí comhfhreagracha ar fad an Rialacháin seo a chomhlíonadh. Tá na hoibleagáidí díchill chuí chomhchuibhithe sin, ar cheart dóibh a bheith réasúnach agus neamhthreallach, ag teastáil chun ábhar imní sainaitheanta maidir leis an mbeartas poiblí a bhaint amach, cosúil le coimirciú sainleasanna dlisteanacha faighteoirí na seirbhísí, dul i ngleic le cleachtais neamhdhleathacha agus cearta bunúsacha ar líne a chosaint.

(36)Chun cumarsáide réidh agus éifeachtúil a bhaineann le hábhair a chumhdaítear sa Rialachán seo a éascú, ba cheart go n‑éileofaí ar sholáthraithe seirbhísí idirghabhálacha pointe teagmhála aonair a bhunú agus faisnéis ábhartha a fhoilsiú maidir lena bpointe teagmhála, lena n‑áirítear na teangacha atá le húsáid i gcumarsáid den sórt sin. Is féidir le comharthóirí iontaofa agus eintitis ghairmiúla atá faoi chaidreamh sonrach le soláthraí na seirbhísí idirghabhálacha an pointe teagmhála a úsáid freisin. I gcodarsnacht leis an ionadaí dlí, ba cheart don phointe teagmhála a bheith ann chun críocha oibríochtúla agus ní gá go mbeadh láthair fhisiciúil aige. (37)Ba cheart do sholáthraithe seirbhísí idirghabhálacha atá bunaithe i dtríú tír a thairgeann seirbhísí san Aontas ionadaí dlí atá sainordaithe go leordhóthanach san Aontas a ainmniú agus faisnéis a sholáthar maidir lena n‑ionadaithe dlí, chun gur féidir formhaoirseacht éifeachtach a dhéanamh agus, i gcás inar gá, an Rialachán seo a fhorfheidhmiú i ndáil leis na soláthraithe sin. Ba cheart don ionadaí dlí sin a bheith in ann feidhmiú freisin mar phointe teagmhála, ar choinníoll go gcloítear le ceanglais ábhartha an Rialacháin seo. (38)Cé gur cheart meas a bheith ar shaoirse conartha soláthraithe na seirbhísí idirghabhálacha i bprionsabal, tá sé iomchuí rialacha áirithe a leagan síos maidir le hábhar, cur i bhfeidhm agus forfheidhmiú théarmaí agus coinníollacha na soláthraithe sin ar mhaithe le trédhearcacht, cosaint faighteoirí na seirbhíse agus torthaí míchothroma nó treallacha a sheachaint. (39)Chun leibhéal leordhóthanach trédhearcachta agus cuntasachta a áirithiú, ba cheart do sholáthraithe seirbhísí idirghabhálacha tuairisciú go bliantúil, i gcomhréir leis na ceanglais chomhchuibhithe sa Rialachán seo, maidir leis an modhnú ábhair a nglacann siad páirt ann, lena n‑áirítear na bearta ar glacadh leo de thoradh cur i bhfeidhm agus forfheidhmiú a dtéarmaí agus coinníollacha. Ach, chun ualaí neamhréireacha a sheachaint, níor cheart go mbeadh feidhm ag na hoibleagáidí tuairiscithe trédhearcachta sin maidir le soláthraithe ar micrifhiontair agus fiontair bheaga iad mar a shainmhínítear i Moladh 2003/361/CE ón gCoimisiún. (40)Tá ról an‑tábhachtach ag soláthraithe seirbhísí óstála le dul i ngleic le hábhar neamhdhleathach ar líne, agus iad ag stóráil faisnéise arna soláthar agus arna iarraidh ag faighteoirí na seirbhísí agus ar gnách go dtugann siad rochtain d’fhaighteoirí eile uirthi, uaireanta ar scála mór. Tá sé tábhachtach go gcuireann gach soláthraí seirbhísí óstála, beag beann ar a méid, sásraí fógra agus gnímh furasta i bhfeidhm atá éasca a úsáid agus a éascaíonn fógra a thabhairt faoi mhíreanna sonracha faisnéise a mheasann an páirtí fógartha a bheith ina ábhar neamhdhleathach do sholáthraí na seirbhísí óstála lena mbaineann (‘fógra’), lenar féidir leis an soláthraí sin cinneadh a dhéanamh cibé an aontaíonn nó nach n‑aontaíonn sé leis an measúnú sin dá bhun agus cibé ar mian leis rochtain ar an ábhar sin a bhaint nó a dhíchumasú (‘gníomh’). Ar choinníoll go gcomhlíontar na ceanglais maidir le fógraí, ba cheart do gach duine aonair nó eintiteas a bheith in ann fógra a thabhairt i leith ilmhíreanna ábhar a líomhnaítear a bheith neamhdhleathach agus sin a dhéanamh trí fhógra aonair. Ba cheart feidhm a bheith leis an oibleagáid chun sásraí fógra agus gníomhaíochta a chur i bhfeidhm, mar shampla, ar sheirbhísí stórála agus comhroinnte comhad, seirbhísí óstála gréasáin, freastalaithe fógraíochta agus boscaí bruscair greamaithe, a mhéid is a cháilíonn siad mar sholáthraithe seirbhísí óstála a chumhdaítear leis an Rialachán seo. (41)Ba cheart na rialacha maidir le sásraí fógra agus gníomhaíochta den sórt sin a chomhchuibhiú ar leibhéal an Aontais, chun foráil a dhéanamh maidir le próiseáil tráthúil, dícheallach agus oibiachtúil na bhfógraí ar bhonn rialacha atá aonfhoirmeach, trédhearcach agus soiléir agus a fhorálann to choimircí láidre chun sainleasanna cearta agus dlisteanacha gach páirtí dá ndéantar difear a chosaint, go háirithe a gcearta bunúsacha mar a ráthaítear sa Chairt, gan beann ar an mBallstát ina bhfuil na páirtithe sin bunaithe nó ina gcónaíonn siad ná an réimse dlí atá i gceist. Áirítear leis na cearta bunúsacha, de réir mar a bheidh, an ceart maidir leis an tsaoirse chun tuairimí a nochtadh agus faisnéis a fháil, an ceart maidir leis an saol príobháideach agus saol an teaghlaigh a urramú, an ceart le sonraí pearsanta a chosaint, an ceart maidir le neamh‑idirdhealú agus an ceart chun leigheas éifeachtach agus triail chóir a fháil d’fhaighteoirí na seirbhíse; an tsaoirse chun gnó a sheoladh, lena n‑áirítear saoirse conarthachta, soláthraithe seirbhíse; chomh maith leis an gceart maidir le dínit an duine, cearta an linbh, an ceart maidir le cosaint maoine, lena n‑áirítear maoin intleachtúil, agus an ceart maidir le neamh‑idirdhealú páirtithe dá ndéanann an t‑ábhar neamhdhleathach difear. (42)I gcás ina gcinneann soláthraí seirbhís óstála faisnéis arna soláthar ag faighteoir na seirbhíse a bhaint nó a dhíchumasú, mar shampla tar éis fógra a fháil nó gníomhú ar a thionscnamh féin, lena n‑áirítear trí úsáid a bhaint as modhanna uathoibríocha, ba cheart don soláthraí sin an faighteoir a chur ar an eolas faoina chinneadh, na cúiseanna lena chinneadh agus na féidearthachtaí sásaimh atá ar fáil le cur in aghaidh an chinnidh sin, d’fhonn na hiarmhairtí diúltacha a d’fhéadfadh a bheith ag cinntí den sórt sin ar an bhfaighteoir, lena n‑áirítear a mhéid a bhaineann sé lena cheart bunúsach ar shaoirse chun tuairimí a nochtadh, a fheidhmiú. Ba cheart feidhm a bheith leis an oibleagáid sin gan beann ar na cúiseanna leis an gcinneadh, go háirithe cibé ar glacadh an gníomh mar gheall go meastar go bhfuil ábhar neamhdhleathach nó go dtagann sé salach ar na téarmaí agus coinníollacha is infheidhme san fhaisnéis ar tugadh fógra ina leith. Ba cheart sásamh breithiúnach a áireamh i gcónaí sna hiontaoibh atá ar fáil le dúshlán a thabhairt do chinneadh soláthraí seirbhíse óstála. (43)Chun ualaí neamhréireacha a sheachaint, níor cheart feidhm a bheith ag na hoibleagáidí breise a fhorchuirtear ar ardáin ar líne faoin Rialachán seo maidir le micrifhiontair nó fiontair bheaga mar a shainmhínítear i Moladh 2003/361/CE ón gCoimisiún, murab amhlaidh a rochtain agus a dtionchar agus go gcomhlíonann siad na critéir